Bila Trump Buat Rundingan Dengan Taliban

Trump baru saja membatalkan perjumpaan rahsia dengan Taliban di Camp David untuk membincangkan “deal” menarik keluar askar US dari Afghanistan.

Ramai mungkin tak sedar bahawa Perang US di Afghanistan sebenarnya masih belum tamat, walaupun dah 18 tahun berlalu. Itu menjadikan Perang Afghanistan sebagai “the longest war” dalam sejarah US, mengatasi rekod Perang Vietnam (1965-1973).

Beberapa hari yang lepas, ada ura-ura Trump dan Taliban dah capai “deal” untuk menamatkan perang dengan menarik keluar askar US secara berfasa, mengurangkan jumlah askar US di Afghanistan dari 14,000 kepada 8,500. Tapi Taliban tak puas hati dengan terma dan syarat deal tersebut. Taliban nak semua askar US keluar, dan juga kuasa dalam kerajaan Afghanistan. Bila semua tu tak ditunaikan, maka Taliban melancarkan serangan letupan sini sana sebagai tanda protes.

Jadi Trump rasa tak guna nak meneruskan perundingan, lebih baik cancel buat sementara waktu. Dan gaya perundingan Trump pun memang macam tu, suka cancel perundingan separuh jalan untuk menampakkan diri “in control”. Kata Trump dalam buku “The Art of the Deal”: “the worst thing you can possibly do in a deal is seem desperate. That makes the other guy smell blood, and then you’re dead”.

Warga Twitter US terkejut dengan pengumuman tersebut. Macam mana US boleh berunding dengan Taliban, yang mereka anggap sebagai dalang 11 September? Jadi mereka pun duk serang Trump dekat Twitter, lagi-lagi nak dekat dengan ulang tahun peristiwa 11 September tersebut. Warga Twitter tak kira orang US ke orang Malaysia, perangai sama je, cara pemikiran superficial.

Tapi kalau orang kita pun rasa jam. Bukan ke US dan Trump ni “benci umat Islam”? Apasal pulak dia nak berunding dengan Taliban yang dilihat sebagai “pejuang Islam” oleh sesetengah pihak? Dan kenapa Taliban yang “pejuang Islam” pun sanggup berunding dengan US si “dajjal”? Maka datanglah segala teori konspirasi yang kata Taliban pun sebenarnya wayang Yahudi.

Itu yang kita salah faham dari awal lagi. Perang Afghanistan tak ada kaitan dengan agama, Islamophobia, “Islam vs. the West”. Ia adalah purely geopolitical game yang melibatkan pelaku dalaman, pelaku serantau dan kuasa besar.

Selepas pakatan China-Rusia-Asia Tengah (Kazakhstan, Kyrgyzstan, Tajikistan, Uzbekistan) atau Shanghai Cooperation Organization ditubuhkan pada Jun 2001, US memerlukan satu tapak yang dekat untuk tujuan pengimbangan kuasa. 11 September memberikan alasan kepada US untuk merealisasikan langkah tersebut. Dan sebagai bonus, Afghanistan juga bersebelahan dengan Iran (yang juga merupakan rakan China dan Rusia).

Afghanistan pula ada perang saudara antara Taliban dan Northern Alliance. Taliban ni mewakili kaum Pashtun di selatan yang majoriti, manakala Northern Alliance merupakan pakatan kaum Tajik dan Uzbek di utara. Apabila US menggulingkan Taliban, ia mendirikan kerajaan pro-US yang dipenuhi oleh golongan Tajik-Uzbek, walaupun presiden masih seorang Pashtun (Hamid Karzai, kemudian Ashraf Ghani).

Dan bila berlaku keadaan kerajaan yang didominasi oleh kaum minoriti, maka Taliban dapat mempergunakan sentimen tersebut untuk bangkit semula sekitar tahun 2004. Lebih kurang macam keadaan Iraq, dominasi Syiah-Kurd dalam kerajaan pasca-Saddam membolehkan kebangkitan ISIS yang klaim mewakili Sunni. Dan selepas kematian Mullah Omar (yang rapat dengan Osama bin Laden) pada tahun 2013, Taliban dah tak berapa kamcing dengan Al-Qaeda dan makin dilihat sebagai pejuang nasionalis Pashtun.

Geografi Afghanistan yang unik menjamin ketahanan Taliban. Walaupun US dan kerajaan pro-US menguasai Kabul, tapi kawasan Afghanistan yang lain yang bergunung-ganang memudahkan Taliban untuk beroperasi dalam gua dan dalam celah pergunungan. Jadi US basically tak ada harapan nak “menang” secara total, makin drag, makin ramai nyawa askar US yang terkorban dan menelan perbelanjaan dan aset ketenteraan US.

Jadi langkah yang bijak adalah berundur tapi buat deal dengan Taliban. Taliban berjanji untuk tidak lagi terlibat dengan kegiatan keganasan, tak akan membuat pakatan dengan ISIS. Sebagai balasan, US akan menarik keluar tenteranya, dan Taliban berharap US akan endorse mereka sebagai pemain politik yang sah di Afghanistan.

Bagaimana US nak kawal Taliban? Melalui Pakistan. Pashtun pun merupakan salah satu kaum utama di Pakistan. PM Pakistan sekarang, Imran Khan ialah seorang Pashtun. Malala yang femes tu pun seorang Pashtun. Dan sebab linkage Pashtun ni lah Pakistan selama ini menyokong Taliban secara diam-diam, untuk memperluaskan pengaruh Pakistan di Afghanistan. Sebab tu sebelum deal dengan Taliban, Trump jumpa Imran Khan, dan Trump pun harap langkah US dalam isu Taliban akan memenangi hati Pakistan, supaya Pakistan jangan asyik condong ke China sangat.

Tapi kerajaan di Kabul menganggap deal tersebut sebagai satu pengkhianatan yang menggadaikan kepentingan Tajik-Uzbek yang selama ni menjadi sekutu US. Tapi demi menjaga kepentingannya, US boleh je nak ngam dengan Taliban yang merupakan musuh suatu ketika dahulu. Macam dulu zaman Perang Vietnam pun, orang Vietnam Selatan ikut US mati-mati lawan Vietnam Utara dan Viet Cong yang komunis, last-last US yang pergi berunding dengan komunis untuk menamatkan Perang Vietnam.

Begitulah hakikat politik antarabangsa. Ia lebih rumit dari gambaran simplistik kita, tapi pada masa yang sama, setiap kejadian didorong oleh prinsip yang berulang-ulang dalam sejarah: “no permanent friends, no permanent enemies, only permanent interest”.


Siapakah Pemuda Ashabul Kahfi Yang Ditidurkan Dalam Helaian Sejarah?

Kisah pemuda ashabul Kahfi ini disematkan dalam Al-Quran adalah berikutan soalan pendeta Yahudi untuk menguji kerasulan Rasulullah S.A.W. Antara soalan yang ditanyakan kepada baginda siapakah raja yang menakluk timur dan barat, siapakah pemuda yang mempunyai kisah yang menakjubkan pada waktu silam serta menceritakan perihal roh.

Maka ALLAH S.W.T pun menjawab soalan pendeta Yahudi melalui para Kafir Quiraisy ini di dalam surah Al-Kahfi – ayat 7-26 – yang menceritakan tentang kisah tujuh orang pemuda yang ditidurkan di dalam gua selepas melarikan diri daripada penguasa yang zalim yang menentang tauhid 7 orang pemuda ini yang bertaklid pada tauhid yang berbeza dengan penguasa ini. 7 orang pemuda ini turut disertai oleh seeokor anjing.

Jadi, persoalan yang memberat kepada kita, apakah wujud kisah 7 orang pemuda tersebut dalam helaian sejarah? Jawapan yang mengejutkan ialah ya, memang mereka benar-benar wujud! Pertama, oleh kerana soalan tersebut datang daripada pendeta yahudi, maka sosok 7 orang pemuda ini haruslah kita teliti dalam helaian sejarah yang dekat dengan orang Yahudi sehinggakan mereka bertanyakan soalan ini kepada junjungan Rasulullah S.A.W. Mereka pasti mengenali 7 pemuda ini melalui sejarah yang dibaca oleh mereka.

Pencarian saya ini membawa saya menyelami beberapa buah naskah sejarah yang saya kira agak dekat dengan jiwa orang Yahudi, serta beberapa makalah di alam maya membawa saya kepada beberapa penemuan. Kisah paling awal yang berkisarkan tentang 7 orang pemuda ini sangatlah masyur dalam tradisi awal masyarakat di sekitar Syiria yang popular sekitar abad ke-6 Masihi, terutama dalam homili (khutbah singkat dalam gereja Ortodoks Timur) yang dikarang oleh seorang pemuisi terkenal dari Eddessan iaitu Jacob Of Sarug (450-521 Masihi).

Yang konon diambil dari sumber Yunani yang lebih awal yang dipercayai telah hilang dalam sejarah, yang telah dimuatkan dalam Acta Sanctorum yang merupakan sebuah ensiklopedia yang terdapat 68 buah volume, yang menempatkan tentang sejarah setiap wali Kristian pada hari-hari tertentu. Ensiklopedia ini telah diterbitkan pada 1643 sehingga 1794 Masihi. Kiranya salah seorang pengarang ensiklopedia ini dapat menjejak punca dan akar kepada kisah hebat 7 pemuda yang ditidurkan TUHAN dalam sebuah gua.

Ia dipercayai mula disebarkan secara meluas dalam dunia Kristian, dan dipopularkan di Barat oleh Gregory dari Tours (538-594 Masihi), ketika lewat abad ke-6 Masihi dalam naskah nukilan beliau yang bertajuk Glory of the Martyrs, yang di mana Gregory sendiri mendakwa memperoleh kisah 7 pemuda ini daripada legenda yang terkenal di sekitar Syiria.

Dalam sumber-sumber awal yang menceritakan tentang pemuda ashabul kahfi ini, dikatakan bahawa mereka hidup ketika era pemerintahan Maharaja Rom yang bernama Decius, di sekitar kota di Ephesus yang kini sebahagian dari Turki Moden, sekitar 250 Masihi apabila ketika itu, tujuh pemuda ini begitu teguh berpegang pada tauhid Nabi Isa A.S. Ketika itu, Decius meminta agar penghuni kota di Ephesus menyatakan taat setia mereka pada tuhan pagan Rom dengan melakukan pengorbanan kepada mereka. Mereka yang menolak kepada arahan ini akan diseksa dan pastinya, hukuman mati menanti mereka.

Lalu kisah bagaimana pemuda-pemuda ini dikatakan diarahkan untuk menghadap kepada Maharaja Decius memandangkan tauhid mereka telah terbongkar. Ketika dihadapan Maharaja Decius, mereka memilih untuk mengakui tauhid mereka dan tidak sesekali mengabaikan nikmat monotheism yang dipeluk oleh mereka. Namun, Maharaja Decius telah melepaskan mereka, dengan harapan hati mereka akan lembut pada ajaran pagan ketika dia turun berperang.

Namun, mereka yang masih teguh pada kepercayaan mereka kemudiannya memilih untuk berundur ke sebuah gua yang terletak di pinggir kota. Ketika berada di dalam sana, mereka telah tertidur. Dalam versi asal Kristian dan Judaism, dikatakan bahawa Decius sendiri yang menutup jalan keluar mereka dari gua, manakala mereka telah mula ditidurkan oleh TUHAN.

Pada beratus tahun kemudian, dipercayai pada pemerintahan Maharaja Theodosius II sendiri, apabila terdapat seorang pemilik tanah tadi mengambil keputusan untuk membuka kembali laluan yang ditutup beratus tahun sebelum akhirnya menemui pemuda yang sedang tertidur ini. Menjangkakan bahawa mereka hanya tidur selama semalaman, maka salah seorang daripada mereka dihantar untuk ke kota untuk membeli barang keperluan.

Ketika mereka sampai ke kota pada waktu itu, dikatakan bahawa Ephesus bukanlah seperti zamannya, namun ajaran Tauhid Nabi Isa telah tumbuh subur di sekitar Ephesus berbeza dengan zaman mereka yang penuh dengan unsur paganism. Wakil pemuda tersebut pun membeli roti sebagai makanan. Namun, duit syiling yang digunakan ialah ketika zaman Decius, bukannya pada zaman pemerintahan Theodosius membuatkan mereka telah ditangkap dan dihadapkan pada penguasa kota tersebut, atas alasan menipu kerana tidak ada siapa pun yang pernah melihat syiling yang berlambangkan Maharaja Decius itu.

Terkejut dengan kisah pemuda tersebut, maka penguasa kota bersama beberapa orang pemuda pun bergerak ke gua yang diceritakan sebelum menjumpai pemuda yang lainnya. Menganggap bahawa ia adalah keajaiban TUHAN. Tidak lama kemudian, kisah ini sampai ke telinga Maharaja Theodosius, lalu maharaja Rom ini menghadap pemuda ini, sebelum pemuda ini kemudian kembali tidur, tetapi kali ini untuk selama-lamanya. Nama pemuda ini dikenali sebagai Maximilian, Iamblicus, Martinian, John, Dionysius, Exacustodianus dan Antoninus. Begitulah kisah yang sangat terkenal dalam teks-teks Christianity dan Judaism.

Lalu, kisah tentang mereka inilah yang ditanyakan oleh pendeta Yahudi, kepada Rasulullah S.A.W. Maka kisah sebelum ini menjadi legenda, telah dibenarkan oleh Al-Quran dengan kisah yang menandingi kisah yang menyelubungi umat Kristian dan Yahudi, sehingga ditanyakan kepada Rasulullah untuk menguji kenabian Rasulullah S.A.W.

Di dalam Al-Quran, tidak disebutkan nama kerajaan, nama pemuda tersebut, atau juga lokasi tersebut. Pendapat peribadi saya, tujuan Al-Quran menceritakan kepada umum agar terbuka kepada umat Islam untuk mengkaji lebih lanjut tentang siapakah pemuda ashabul kahfi ini dan akhirnya menambahkan ilmu kita.

Pemuda ashabul kahfi di dalam Al-Quran mempunyai sedikit perbezaan dengan versi yang sudah menjadi legenda di kalangan orang Kristian dan Yahudi. Al-Quran menceritakan bahawa terdapat seekor anjing yang menemani pemuda ashabul kahfi ini, dan kewujudan anjing ini tidak langsung disebut dalam naskah sejarah Kristian dan Yahudi. Bahkan. Al-Quran dengan jelas menyebut bahawa pemuda ashabul kahfi ditidurkan selama 300 tahun berdasarkan kalendar solar yang digunakan oleh mereka yang bukan Islam, dan juga 309 tahun berdasarkan kalendar lunar yakni Kalendar Hijrah yang digunakan oleh umat Islam.

Bahkan, dalam Al-Quran menceritakan kepada kita bagaimana ALLAH menjaga pemuda ashabul kahfi ini, sesuatu yang tidak diceritakan dalam teks-teks sejarah Kristian dan Judaism. Sebagai contoh, Al-Quran memberikan perumpaan bahawa pemuda ini tidur seperti mana seekor serigala, yang biasanya akan tidur dengan sebelah mata tertutup, dan sebelah mata lagi terbuka. Kalau kita melihat dari jauh, nescaya kita akan menyangka bahawa mereka masih berjaga.

Selain itu, Al-Quran juga menceritakan bahawa mereka sentiasa membalik-balikkan tubuh pemuda ashabul kahfi ini, agar tidak menyatu dengan tanah, memandangkan manusia dan tanah diciptakan dari unsur yang sama. Nama-nama versi lain, yang saya diungkapkan dalam Bahasa Arab ialah Tamlikha, Maksalmina, Marthunus, Nainunus, Saryunus, Zunuwanus dan Falyastathyunus. Masih berbaur Yunani kalau ditanyakan kepada saya memandangkan kisah ini dikatakan berlaku disekitar wilayah yang memang pernah berada dibawah pengaruh Yunani dan Rom.

Adapun, sebelum saya menghabiskan artikel ini, siapakah pemuda ashabul kahfi dalam Al-Quran masih lagi terbuka perbahasannya. Artikel ini bukanlah menoktahkan bahawa mereka memang berasal daripada kota Ephesus, kerana terdapat perbahasan yang membahaskan lokasi yang berbeza.

Namun, saya naikkan tentang Ephesus kerana secara peribadi, saya percaya lokasi pemuda ashabul kahfi di sekitar Ephesus. Dalam masa yang sama, perbahasan ini tidak menoktahkan bahawa Maharaja Decius dan juga Theodosius serta Empayar Rom merupakan raja yang disebutkan dalam Al-Quran dan juga latar tempat yang menjadi latar kisah pemuda ashabul kahfi.

Wallahualam.

RUJUKAN:

1. Pieter W. van der Horst. (2011). Pious Long-Sleepers in Greek, Jewish, and Christian Antiquity. Orion Center for the Study of Dead Sea Scrolls and Associated Literature. Hebrew University, Jerussalem. Diakses pada 25 Mac 2017 (Link PDF:http://orion.mscc.huji.ac.il/symposiums/13th/papers/Horst.pdf)

2. Jacobus de Voragine Jacobus, H. D. Madge , C. M. Watts (1899). Leaves from the Golden Legend. E.P. Dutton

3. The Seven Sleepers of Ephesus. Diakses pada 25 Mac 2017 dari portal New Advent: (http://www.newadvent.org/cathen/05496a.htm)

4. 7 Holy Youths “Seven Sleepers” of Ephesus (Link:https://oca.org/saints/lives/2014/08/04/102195-7-holy-youths-seven-sleepers-of-ephesus)

5. Kisah 7 Pemuda Ashabul Kahfi Ditidurkan Selama 309 Tahun Di Dalam Gua, diakses pada 25 Mac 2017 (Link: https://shafiqolbu.wordpress.com/2015/01/22/kisah-7-pemuda-ashabul-kahfi-ditidurkan-selama-309-tahun-di-dalam-gua/)

6. Video Ceramah Ustaz Don Daniyyal bertopikkan Pemuda Kahfi (Link: https://www.youtube.com/watch?v=KnQ-TDVAiXA&t=436s)

7. Video Ceramah Habib Ali Zainal Abidin berkisarkan Pemuda Kahfi (Link:https://www.youtube.com/watch?v=iZMkrSprEHg&t=141s)


Chih Tu: Kerajaan Melayu Yang Kaya Raya

Yang-ti memanggil pembesar-pembesar istana Sui datang mengadap. Baginda amat bercita-cita untuk menakluki dunia sebelah Utara dari empayarnya, setelah berjaya menundukkan Negara Dai (Viet) dan sebahagian Champa.

Namun begitu, baginda amat bercita-cita untuk menakluki negara Goguryeo, sebuah Kota Maritim di Semenanjung Korea. Lalu baginda menghantar pegawai-pegawai kepercayaan baginda untuk membuat hubungan diplomasi dengan negara yang sangat kaya di Asia Tenggara iaitu Chih-tu bagi membiayai kempen perang di Goguryeo.

Chih-tu merupakan sebuah negara kota yang sangat kaya raya. Kekayaan negara ini terkenal seantero dunia kerana negara ini mengawal kawasan perlombongan emas dan perdagangan di Timur dan Barat Selat Melaka. Namun begitu negara ini sering diancam oleh negara-negara lain yang menjadi pesaing kepada negara ini. Antara negara yang paling dahsyat mengancam ialah negara Chen-la.

Chen-la yang telah berjaya menghalau Rudravarman serta keluarga diraja Funan yang berbangsa melayu tidak berjaya memusnahkan seluruh empayar Funan apabila Raja Funan dirajakan di Pan-pan dengan seluruh kekuatan armada Funan merantai seluruh lautan dan kepulauan yang wujud di Teluk Siam, Chen-la tidak dapat meneruskan kemaraannya ke Selatan lagi dari Pelabuhan Oc-eo. Natijahnya, Dvaravati pula mengisytiharkan mereka merdeka dari belenggu Chen-la.

Namun begitu, dalam laporan Kronik Tang (Tang-shu), Chen-la telah menyerap semua bekas jajahan Funan. Mungkin Chen-la yang mempunyai kekuatan tentera darat yang kuat berjaya menakluki semula Dvaravati dan Kerajaan Mon tersebut mengikuti arahan Chen-la. Kerajaan-kerajaan di Seluruh Segenting Kra pula berjaya memerdekakan diri dari belenggu Chen-la dan mengikuti telunjuk ‘Funan’ baharu yang dirajakan di Pan-pan.
Pan-pan yang asalnya sebagai Kota Para Pendita (Brahman) yang hanya menggunakan tembok kayu dan askar yang tidak dilengkapi alat kelengkapan moden, berubah menjadi sebuah Kota Maritim yang kuat dengan kelengkapan moden yang dibekalkan oleh Tentera Laut Funan.

Oleh yang demikian, Pan-pan menghantar utusan ke Dinasti Liang pada tahun 551 dengan rajanya berasal dari Funan atau dari Jalur Keturunan Varman.
Kita perlu ingat, bahawa tradisi raja-raja melayu ini ialah, pembesar atau raja bawahan akan membuka dahulu sesebuah negeri, baru raja akan ditabalkan kemudian jika negeri tersebut sesuai. Semasa pentadbiran raja bawahan, negeri tersebut tidak terlalu berkembang pesat. Namun, setelah pewaris raja yang asal ditabalkan (seperti kes Demang Daun Lebar dan Seri Teri Buana), Negeri tersebut akan berkembang dari sebuah pelabuhan kecil atau kota kecil menjadi kota pelabuhan utama.

Apabila Pan-pan menjadi negara yang ditabalkan raja besar, ia bertukar menjadi emporium. Pan-pan yang menjadi sebahagian daripada Funan sebelumnya, bertukar memainkan peranan sebagai pusat pemerintahan empayar Funan. Justeru, Raja-raja Funan dan Pan-pan silih berganti muncul namanya menghantar utusan penguftian dan perdagangan dengan negara China sehingga pertengahan abad ke-7M.

Kemunculan kuasa dunia di Segenting Kra ini berjaya menghalang Chen-la dari menjarah kawasan melayu. Namun begitu, Kerajaan yang sedia ada iaitu Kerajaan Kedah (Kan-da-ri) dan Langkasuka (Lang-Hya-Shu) yang wujud di Selatan Segenting Kra terasa terancam dengan kehadiran emporium Funan yang telah menyerap seluruh Tun-sun, iaitu dari Martaban sehingga ke Takola, membentuk wilayah yang besar dan kuat. Lalu, Kerajaan Kedah dan Langkasuka bergabung di bawah satu empayar yang menjadi negara persekutuan pertama yang wujud dengan menggunakan bendera Sang Saka Merah Putih, membayangkan tanahnya yang kebanyakannya berwarna merah dan kota-kota pentadbiran dan candi-candi yang berwarna merah.

Kewujudan empayar persekutuan ini dinamakan Empayar Tanah Merah yang diwujudkan pada tahun 568M atau pada tahun 490 saka dengan Raja dari Wangsa Chudam (Gautama). Mungkin Chudam ini adalah nama keluarga yang sama seperti Merong. Namun begitu, empayar Tanah Merah (Chi-tu) ini tidak berhubungan dagangan dengan Empayar Chin kerana empayar Chin lebih meyakini Pan-pan dan Funan daripada kewujudan Chih-tu, walaupun sebelumnya, Kandari dan Langkasuka pernah menghantarkan utusan ke istana Chin. Chih-tu juga menjalinkan hubungan yang baik dengan negara Pan-pan (Funan), Kha-la-tan dan Fu-nan.

Namun setelah kejatuhan Dinasti Chen, muncul pula dinasti Sui yang sangat agresif. Dinasti Sui pula menyerang, menjarah dan menakluki wilayah-wilayah Champa (Lin-yi), yang kita tahu mempunyai hubungan yang sangat baik dengan Funan (wangsa Varman) sejak Funan menguasai seluruh Sungai Mekong dan Dataran yang sangat luas di Indochina. Oleh yang demikian, Yang-ti tidak boleh membuat hubungan dagangan dengan Pan-pan secara langsung.

Justeru itu, Yang-ti telah mengumpulkan seluruh menteri, sida-sida dan bijak pandai yang wujud dalam istana Sui untuk membincangkan mengenai negara dagangan yang penting untuk mereka hubungi untuk meningkatkan pendapatan negara Sui, seterusnya dapat membiayai projek-projek mega di negara Sui seperti Terusan Besar (Grand Canal) dan membiayai perang di Goguryeo.

Setelah selesai berbincang, maka mereka memilih negara Chih-tu, sebuah negara yang berstatus empayar persekutuan untuk mereka hubungi bagi meningkatkan lagi hubungan dagang dengan negara di Laut Selatan. Chang Chun, Penasihat Harta Ketenteraan dan Wang Chun-Cheng, Pengawal Sumber Semulajadi telah dipilih untuk mengetuai utusan ke Negara Sui untuk menjalinkan hubungan dagangan.

Negara Chih-tu sudah terkenal sejak zaman Chin lagi. Masakan tidak, semasa Sui hendak membuat perhubungan dengan negara Chih-tu, mereka telah tahu bahawa Raja yang memerintah (Gautama Wijaya atau Chu-tan Li-fu-to-she) sudah menaiki takhta selama 16 tahun.

Apa yang menarik mengenai Chih-tu ialah ia dikenali sebagai satu kerajaan seperti Funan, atau sebahagian daripada Funan. Namun, ia membesar sehingga beberapa ribu li dan tanah keseluruhannya berwarna merah, yang mana kebiasaannya warna tanah merah ialah kawasan tanah laterit, iaitu kawasan tanah tinggi di Semenanjung Malaysia. Malangnya, kawasan tanah laterit di Malaysia terlalu banyak dan mengunjur sepanjang semenanjung Malaysia, menyukarkan pencarian ibukota Chih-tu dilakukan.

Apa yang pelik melalui rekod Sui, Rajanya tidak mengetahui apa-apa berkenaan dengan negara bersebelahan atau negara yang jauh, namun rajanya telah membuat hubungan diplomatik dengan raja-raja bersebelahan melalui perkahwinan, di mana isteri-isteri baginda seramai tiga orang dari tiga kerajaan yang berjiranan. Mungkin rajanya tidak mengetahui besar atau luas sebenar kerajaan-kerajaan bersebelahan, tetapi Chih-tu yang kaya-raya telah menjalinkan hubungan yang akrab dengan kerajaan-kerajaan besar lain seperti Pan-pan, Kha-la-tan dan Tan-tan.

Mungkin Chih-tu berjaya menyerap Kha-la-tan dan Tan-tan selepas kehadiran utusan dari Dinasti Sui yang nyata lebih besar dan kuat kuasa tenteranya. Ibukota Chih-tu sangat besar, dengan pelbagai kekayaan yang menunjukkan lagi kemegahan kotanya. Dengan Pintu gerbang tiga lapisan, setiap satu lapisan berjarak lebih 100 kaki membuktikan kewujudan sebuah Negarakota yang makmur dan kaya-raya.

Setiap satu gerbang diwarnakan dengan warna ‘spirits in flight’, boddhisattvas dan immortal yang lain, dan digantung dengan bunga-bunga emas dan loceng kecil. Memang sukar untuk membayangkan Kota Eldorado atau Shangri-la yang telah hilang ini. Setiap gerbang ada 10 orang perempuan , sama ada bermain muzik atau memegang bunga emas.

Terdapat empat orang hulubalang yang menjaga setiap gerbang. Pintu gerbang membayangkan kekayaan sesuatu empayar, apatah lagi pintu gerbang yang indah dililiti bunga-bunga emas yang sanagt bernilai tinggi.

Sememangnya, Chih-tu sangat kaya-raya. Setiap bangunan di istana diraja terdapat beberapa pavilion (anjung) dengan pintu menghadap ke utara. Maharaja Empayar Tanah Merah biasanya memakai baju berwarna merah ros dan bersemanyam di atas singgahsana yang setinggi tiga tingkat, mengenakan rantai kepala (chaplet) yang diperbuat dari bunga emas serta rantai leher yang dipenuhi dengan pelbagai permata. Empat orang hulubalang di kiri dan kanan baginda, dan lebih seratus pengawal yang mengawal baginda.

Di belakang singgahsana pula, diletakkan tokong kecil yang diperbuat daripada kayu tetapi bertatahkan emas, perak dan lima jenis kayu gaharu, manakala di belakang tokong tersebut diletakkan lampu berwarna emas. Di sebelah singgahsana, diletakkan dua cermin yang diperbuat daripada logam. Sebelum cermin, diletakkan dua kendi logam dan dupa emas yang berasap kemenyan atau setanggi di sebelahnya. Di hadapan semua perkakasan tersebut, terdapat sebuah arca kerbau emas yang dibaringkan dan sebelumnya terdapat kanopi yang bertatahkan ratna mutu manikam, dengan kipas yang sangat mahal di kedua-dua hujung kanopi. Terdapat beratus-ratus Brahman yang duduk berhadapanan antara satu sama lain, menghadap ke kiri dan ke kanan.

Empayar Tanah Merah sememangnya suatu ketamadunan yang lengkap dengan sistem pemerintahan yang baik dan berkesan. Maharaja melantik banyak menteri-menteri untuk membantu baginda mentadbir. Melalui Sui-shu, pegawai di istana Chih-tu ialah seorang Sa-to-chia-lo (Sadhukara atau Bendahara), dua orang To-na-ta-yu (mungkin Dhanada yang bermaksud pemancar keampunan, mungkin ini Hakim yang mana jawatan yang sama juga dijumpai di Funan), tiga orang Chia-li-mi-chia (Karmika yang bermaksud agen) yang bertanggungjawab dalam perhubungan politik, seorang chu-lo-mo-ti (kulapati yang bermaksud ketua rumah, yang juga wujud sejak dari zaman Funan) yang dipertanggungjawabkan mentadbir undang-undang jenayah.

Setiap kota pula diwakili oleh seorang Na-ya-chia (Nayaka yang bermaksud pembimbing atau ‘guide’) dan 10 orang Po-ti (Pati yang bermaksud ketua). Kehidupan masyarakat Empayar Tanah Merah diwarnai dengan pelbagai kebudayaan dan ketamadunan tinggi seperti adat perkahwinan, kematian, kelahiran dan perhubungan sosial serta ada kelas sosial yang tersendiri. Di zaman ini, masyarakat melayu telah bertindik telinga dan memotong rambut menunjukkan adanya perkembangan fesyen dalam masyarakat.

Projek perhubungan dagangan antara Sui dengan Chih-tu sememangnya suatu projek besar yang dirancangkan oleh Yang-ti. Baginda memerintahkan Chang Chun membawa sutera 200 gulung (seorang seratus) dan 5,000 pelbagai barangan lain sebagai hadiah kepada Maharaja Chih-tu. Perhubungan dagang yang besar ini dimulakan oleh Dinasti Sui di China, dan bukan dari Tanah Melayu. Sudah semestinya kapal kargo atau jong yang terbaik dan terbesar digunakan untuk datang ke Tanah Melayu dan perhubungan antara Dinasti Sui dengan empat kerajaan-kerajaan yang wujud di Asia Tenggara pada masa itu tidaklah serancak hubungan dengan Kerajaan Chih-tu atau Bumi Merah yang sangat kaya dengan emas dan besi.

Perlu diingat bahawa, empat buah kerajaan yang disebut dalam Sui-shu ialah Lin-yi (Champa), Zhen-la (Chenla), Chih-tu (Tanah Merah) dan Po-li (Buni atau Burnie). Walaubagaimanapun, hanya Chih-tu sahaja yang betul-betul dihubungi oleh Chang-chun untuk membuat hubungan dagang, menunjukkan bahawa empayar Tanah Merah tersangat penting berbanding empat empayar yang lain.

Menurut kedudukan geografi Chih-tu yang tercatat dalam pelbagai sumber catatan dari China seperti Sui shu, Tung tien, Tai-ping-huan-yu-chi, Pei-shih, Xin Tang shu dan Chiu Tang shu, Chih-tu sangat mungkin berada di Pantai Timur semenanjung Tanah Melayu dan mengunjur ke tengah-tengah atau mepelasi banjaran titiwangsa.. Di Utara Chih-tu menghadap ke lautan, ke Timurnya pula ada negara Bo-lo-la (Po-lo-cha dari teks Tung tien) dan di baratnya negara Po-lo-suo (Lo-po dari teks Tung tien) dan merentasi lautan di sebelah Barat Lautnya boleh sampai ke Negara Po-lo (Xin Tang Shu dan Chiu Tang Shu).
Di Selatan Chih-tu terletaknya Kerajaan Kha-la-tan. Negara Chih-tu juga terletak betul-betul di Selatan Yai-chou. Dalam rekod Taiping Huan Yu Chi berkenaan dengan negara Chin-li-pi-shih, Kerajaan Chin-li-pi-shih terletak lebih 40,000 li ke arah Barat Daya ibukota. Seseorang akan melepasi negara Tan-tan (ke negara tersebut) dan ke barat (Chin-li-pi-shih) dengan jarak 1,500 li dari Kerajaan Tanah Merah.

Dalam catatan Sui shu dan Pei shih berkenaan dengan Po-li juga ada dinyatakan bahawa dari Chiao-chih (Tongking), belayar ke arah selatan, seseorang akan melepasi Chih-tu dan Tan-tan, dan akan sampai ke negara (Po-li) tersebut. Dalam Tung tien juga ada disebutkan bahawa apabila musim sejuk, bayang-bayang terbentuk terus ke bawah dan apabila musim panas, bayang-bayang akan terbentuk ke arah selatan.

Kembali kepada perjalanan Cang Chun dan Wang Chun-cheng, mereka bertolak dari bulan ke sepuluh (November ke Disember) pada tahun 607M daripada Nan-hai (Kanton), setelah belayar selama 20 hari dalam angin yang sesuai (Monsun Timur Laut), mereka sampai ke Pergunungan Chiao-shih (Batu Berapi?), kemudian bergerak ke arah Tenggara, mereka berlabuh pula di Pulau Ling-chieh-po-pa-to yang menghadap ke arah Lin-yi yang terletak di arah Barat pulau tersebut.

Mereka kemudiannya belayar ke arah selatan sehingga ke Shih-tzu-shih (Batu Singa?), kemudian mereka meneruskan perjalanan merentasi rantaian pulau kecil dan besar, setelah belayar selama dua ke tiga hari, mereka terlihat Gunung-gunung Lang-ya-hsu (Langkasuka). Kemudian mereka meneruskan perjalanan ke arah selatan sehingga sampai ke Pulau Chi-lung (sarang ayam?) dan akhirnya sampai ke sempadan Negara Chih-tu.

Berdasarkan pelayaran mereka, dari Canton (Guangzhou), ambil masa selama 20 hari untuk sampai ke kawasan pergunungan Chiao-chih yang terletak di timur Champa, kemudian mereka singgah di sebuah Pulau yang berada di perairan Champa atau Vietnam hari ini, ke arah tenggara dari Pergunungan Marble yang berada di pinggir pantai Vietnam.

Kemudian mereka belayar ke arah selatan, mengikuti arus lautan yang membawa mereka ke perairan Langkasuka, yang menjadi sebahagian daripada Funan di masa itu. Rantaian pulau kecil dan besar berkemungkinan kawasan kepulauan di Koh Samui dan gunung Langkasuka ialah pergunungan Bang Luang yang wujud pada hari ini di kawasan Nakhon Si Thammarat.

Mereka seterusnya belayar ke selatan lagi dan sampai ke Pulau Sarang Helang. Tidak dapat dipastikan Pulau yang wujud di Pattani, namun saya beranggapan Pulau Sarang Helang itu telah bercantum dengan tanah besar Pattani kerana pembentukan delta yang meluas di kawasan dataran delta pattani.

Muara kerajaan Chih-tu terletak di Muara sungai Pattani, yang mana Sungai Pattani adalah antara salah satu jalan trans-semanjung yang wujud di zaman dahulu, yang boleh tembus ke Sungai Perak, melalui kawasan Hutan Simpan Bang lang, Royal Belum dan tembus ke Gerik. Gerik adalah laluan pedalaman yang penting kerana menjadi titik pertemuan saudagar-saudagar dan berkemungkinan terdapat kawasan R&R di situ suatu masa dahulu. Mungkin ibukota kerajaan Chih-tu terletak berhampiran dengan Pantai Barat, di Dataran Hilir Sungai Perak.

Ini kerana tanaman utama Chih-tu ialah padi dan tebu, yang mana kedua-duanya memerlukan kawasan penanaman yang luas. Negara berjiranan dengan Chih-tu di sebelah baratnya ialah Po-lo-suo dan di sebelah kirinya Bo-lo-la. Sukar untuk dipastikan negara apa kerana tiada dalam rekod-rekod lain, melainkan hanya dalam rekod Sui shu dan Tung tien sahaja. Mungkin sahaja nama negara tersebut adalah negara kecil yang tidak berinteraksi secara langsung dengan negara luar kerana tertakluk di bawah penguasaan Chih-tu.

Po-lo-suo mungkin berkaitan dengan Pulau Serai atau Gunung Jerai, manakala Bo-lo-la adalah Negara di Narathiwat hari ini. Kha-la-tan di selatan Chih-tu ialah Negara Kelantan hari ini dan sebuah negara lain yang boleh dikunjungi jika kita merentasi lautan dari arah Barat Daya Chih-tu ialah Negara Po-lo, yang terletak di Pulau Sumatra, berkemungkinan Negara Po-lo ialah di Kota Panai (Pane) yang telah dikenali dari zaman dahulu lagi.

Rujukan:

1) 2014, Geoffrey Goble, Maritime Southeast Asia: The View From Tang–Song China, The Nalanda-Sriwijaya Centre, Institute of Southeast Asian Studies (ISEAS)

2) 2012, Suzuki Takashi, The History of Srivijaya: Under The Tributary Trade System of China, JPCA

3) 1961, Paul Wheatley, The Golden Khersonese, University of Malaya Press.


Lembu Gangsa Yang Memasak Orang Hidup-Hidup

Selepas Saint Peter menjalankan amanah yang ditinggalkan Nabi Isa (as), agama Kristian terus tersebar dengan meriah. Ajaran tauhid walau bagaimanapun bercanggahan dengan fitrah sosiopolitik Rom pada masa itu.

Empayar Rom memang tidak bersatu. Kalau bersatu, masakan ia perlu diperintah dua maharaja besar (Augustus) dan dua maharaja kecil (Caesar). Tetapi dalam menjaga bab pendewaan, mereka sangat tegas.

Rom menerima ilham pendewaan mitos daripada Yunani. Dewan Dewa-Dewi dulu dipanggil Olympian (penduduk Olympus), terdiri daripada Zeus, Hera, Poseidon dan ramai lagi. Semasa Rom, ia dipanggil Roman State Religion, terdiri daripada Jupiter, Juno dan Neptune.

Dan Rom sangat menjaga agama empayar mereka, melihat penularan tauhid sebagai satu bar.ah.

Asal ombak kuat saja, nelayan bising katanya kena bala Neptune (penjaga laut). Asal hujan terlalu lebat, petani bising katanya kena bala Jupiter (penjaga langit). Asal ada kandungan gµgµr saja, masyarakat bising katanya kena bala Juno (penjaga perkahwinan dan kandungan).

Apa punca bala ini? Penularan ajaran Kristian.

Sebab itulah ramai orang Kristian kena sa.lib, sampai Rom mahu menjatuhi hµkµman sama terhadap Nabi Isa (as). Punca kedua adalah, Nabi Isa (as) mula dilayan sebagai Raja Jerusalem (bagaikan menca.bar kuasa Rom).

Pihak Rom tidak dapat menyo.gok Nabi Isa (as) untuk terima cara mereka. Masalahnya, Nabi Isa (as) pun tidak mendapat sokongan kental dalam kalangan masyarakat Jerusalem… kerana pihak Sanhedrin tidak menerimanya sebagai (1) Pesuruh Tuhan (menurut Islam) atau 2) Anak Tuhan (menurut Kristian).

Sebagai tambahan, anggota-anggota ten.tera Rom tidak kenal pun wajah Nabi Isa (as). Islam mengatakan bahawa mereka tangkap seseorang yang menyerupai baginda (kerana mereka tidak kenal wajah sebenar).

Dalam versi Kristian, ada satu peristiwa menarik kerana seorang hawari bernama Ioannes (John the Apostle) ada mengaku dirinya Ieosus untuk menyelamatkan Nabi Isa as (tidak pelik ada yang lain mengaku dirinya Isa as juga).

Inilah Teori Penggantian/Kembar (Substitution/Twin Theory) yang mengatakan Isa (as) tidak ma.ti… tetapi disembunyikan semasa hari-hari yang gila itu. Setelah selesai, Isa (as) yang sebenar pergi ke ‘ma.kam’nya (yang diterima sebagai Hari Kebangkitan (baginda hidup semula)).

Tidak pasti apa yang berlaku pada hari itu, sampai bangkit dua agama besar pasal kisah ini. Namun kisah ini boleh dijadikan sempadan akidah (Islam percaya pada Islam; Kristian percaya pada Kristian)… dan sempadan pemahaman bagaimana Rom benci tauhid. Selain sa.lib, mereka akan cuba sesuatu yang unik pada mata mereka.

Memperkenalkan Lembu Gangsa

Hadrian memenuhi cita-cita agungnya pada 11 Ogos 117. Baginda dimasyhurkan sebagai Caesar Hadrianus dan menguasai Empayar Rom sehingga 10 Julai 138 dengan ilham dan ideologi sendiri.

Kedua-dua perkara ini mendaulatkan pendewaan Rom. Baginda tidak kisah langsung jika perlu hµkµm orang Kristian. Mang.sa baginda adalah Saint Eustace sekeluarga. Atas kesalahan menyebarkan tauhid, Eustace dipang.gang hidup-hidup bersama anak isterinya (Werness, 2006).

Hµkµman pang.gang ini turut dijatuhi pada Saint Antipas dan Pelagia, kedua-duanya semasa pemerintahan maharaja lain.

Walaupun Gereja Katolik menafikan kisah Eustace, sejarah mengesahkan apa yang berlaku terhadap Antipas dan Pelagia (Mills, 2018). Kedua-dua Kristian ini dihumban dalam sebuah alat hµkµman gangsa yang menyerupai seekor lembu.

Alat ini dicipta semasa Tamadun Yunani di Athens ingin menghµkµm seorang pemimpin jahat di Akragas iaitu Phalaris.

Lembu ini sengaja dibiar kosong di bahagian dalam. Dan di sinilah mereka akan humban pesa.lah seperti Phalaris, Eustace, Antipas dan Pelagia. Setelah dipaksa masuk, pintu akan dikunci. Kemudian ada orang akan menya.lakan api di bahagian bawah.

Dan api ini akan memang.gang mang.sa di dalam. Kalau panas, orang pun akan menjeritlah.

Cuma lembu ini ada keistimewaan sikit. Bunyi jeritan mang.sa akan keluar daripada mulut dan hidung lembu gangsa tersebut. Cuma bunyi itu akan bertukar menjadi lolongan lembu.

Penggunaan lembu ini hanya khas untuk pesa.lah yang betul-betul “mencela.kakan”. Mungkin sebab itulah hµkµman ini jarang digunakan.

RUJUKAN:

Mills, L. (2018). Paraclete the Advocate. iUniverse.

Werness, H. (2006). Continuum Encyclopedia of Animal Symbolism in World Art. A&C Black. Halaman 354.


Penemuan Kota Bawah Tanah Terbesar Di Turki

Baru-baru ini, para ahli arkeologi dari Turki telah menemui kota bawah tanah yang begitu besar, sehingga mereka andaikan bahawa kota yang tersembunyi ini adalah kota paling besar di dunia. Walaupun mereka cuma menggali 3% dari keseluruhan kota yang masih tidak ditemui, mereka dedahkan beigtu banyak bilik, terowong, laluan tersembunyi, dan pelbagai artifak untuk kegunaan harian.

Kota bawah tanah terletak di Jalan Midyat, Mardin. Kota Mardin mempunyai kekayaan budaya dan sejarah sehingga dinobatkan sebagai Tapak Warisan Dunia atau UNESCO (United Nation Educational, Scientific and Cultural Organization). Kota bawah tanah yang ahli arkeologi temui ini diberi nama ‘Matiate’ yang bermaksud kota gua.

Pada awal penemuan, kota ini ditemui secara tidak sengaja oleh staf kebersihan semasa membersihkan lorong dan kediaman bersejarah di Midyat. Mereka menemui laluan ke gua kemudian menembusi ke kota bawah tanah ini. Lokasi tersebut kemudian diambil oleh pihak akademik untuk menjalankan aktiviti ekskavasi.

Sepanjang penerokaan, mereka menemui 49 buah bilik, termasuklah tempat sembahan, pancuran air, gudang, beberapa koridor dan terowong. Walaupun banyak bilik mereka temui, namun penerokaan ini hanyalah 3% dari keseluruhan kota Matiate ini. Berikut ialah video penemuan Kota Matiate:

Menurut ketua ekskavasi dan juga pengarah muzium Mardin bernama Gani Tarkan, kota Matiate tidak pernah diusik selama 1,900 tahun. Asal pembinaan kota ini ialah sebagai lokasi persembunyian dan pelarian dari ancaman musuh. Pada abad ke-2 Masihi, sesiapa yang menganut ajaran Kristian adalah ancaman kepada empayar Rom.

Maka, para penganut Kristian membina kota Matiate sebagai tempat perlindungan dari buruan tentera Rom. Kota ini menampung seramai 60,000 hingga 70,000 ribu orang. Tidak hairan kota Matiate dianggap sebagai kota bawah tanah terbesar.

Kota Midyat juga tidak kurang juga hebat dari segi sejarahnya. Kota ini berdiri di atas dataran batu kapur dan mempunyai 80 buah pekan bersama 100 buah gereja dan 70 buah kuil. Midyat telah dibina sejak fasa Assyria dan telah diperintah oleh beberapa kerajaan seperti Mitannian, Aramean, Armenia, Medes, Parsi, Yunani, Rom, Byzantine, Abbasiyyah, Seljuk dan terakhir sekali ialah Turki Uthmaniyyah.

Sebenarnya pengkaji Turki telah banyak menemui jaringan gua bawah tanah, namun petemuan mereka kali ini menjadi kejutan kerana tidak pernah mereka menemui kota bawah tanah yang begitu besar. Mungkin mereka menemui lebih banyak bilik lagi jika meneruskan penggalian kota ini.

Contoh kota bawah tanah sebelum Matiate ialah kota Derinkuyu di Cappadocia, Turki. Kota ini mempunyai 8 tingkat sehingga sedalam 80 meter. Kota Derinkuyu lengkap dengan paip pengudaraan, perigi, simpanan air, pangsapuri, dan makam. Pintu kediaman dalam kota tersebut ialah pintu bilik yang diperbuat dari batu seberat 450 kilogram. Kota ini juga mempunyai 600 laluan untuk keluar dari kota namun kebanyakannya tersembunyi.

Gani Turkan percaya bahawa penemuan kota Mediate bakal menggegarkan dunia jika aktiviti ekskavasi selesai dalam tempoh yang panjang. Mungkin kota bawah tanah ini akan dinobatkan sebagai kota paling besar dalam sejarah penubuhan.

RUJUKAN:

Gillan, J. 21 April 2022. Enormous Underground City Discovered in Turkey. Ancient Origins.


Perlawanan Paling Kotor Dalam Sejarah Piala Dunia

Perlawanan yang menyaksikan England diketuai ayam tambatan Tottenham Hotspur, Harry Kane berjaya layak ke peringkat suku akhir (sekarang sudah di Separuh Akhir) menerusi penentuan sepakan penalti selepas mengatasi Colombia dengan keputusan 4-3 selepas seri 1-1. Tetapi perlawanan ini turut dicemari dengan pelbagai insiden kekasaran yang memaksa pengadil, Mark Geiger melayangkan lapan kad kuning, enam daripadanya diterima pemain Colombia.

Jika itu saja tidak membuatkan pengadil sibuk, ada juga insiden-insiden yang tidak disedari pengadil seperti Wilmar Barrios cuba menanduk kapten Liverpool, Jordan Henderson atau pemain sayap Manchester City, Raheem Sterling cuba disiku salah seorang anggota kejurulatihan pasukan lawan. Jika anda rasa ini teruk, lihat beberapa perlawanan yang dianggap paling kotor dalam sejarah Piala Dunia.

1. Cameroon lawan Argentina, Piala Dunia 1990.

Perlawanan membabitkan Indomitable Lions dan La Albiceleste yang juga perlawanan pembukaan kejohanan seharusnya memihak kepada Argentina yang ketika itu diketuai legenda Napoli dan Barcelona, Diego Maradona. Tetapi pihak lawan dilihat menggunakan kekuatan fizikal mereka mengatasi kemahiran teknikal yang dimiliki La Albiceleste untuk mendominasi perlawanan. Hasilnya, Cameroon mengutip faul sebanyak 30 kali berbanding Argentina sebanyak sembilan kali. Dan jika itu saja tidak mencukupi, dua pemain iaitu Andre Biyik dan Benjamin Massing turut dilayangkan kad merah oleh pengadil kerana melakukan terjahan keras dan merbahaya.

Walau apapun orang mahu kata berkenaan rekod disiplin The Indomitable Lions, Cameroon menang dengan keputusan 1-0 hasil jaringan penyerang Stade Rennes ketika itu, Francois Omam-Biyik. Bagi peminat neutral, mereka menyukainya kerana Cameroon melakar sejarah sebagai negara Afrika pertama memenangi perlawanan Piala Dunia. Cameroon berjaya layak ke suku akhir tetapi ditewaskan England dengan keputusan 3-2. Sementara Argentina pula berjaya layak ke peringkat akhir tetapi tewas di tangan Jerman dengan jaringan 1-0.

Piala Dunia 1966 merupakan satu detik manis bagi England kerana dapat menjulang Piala Dunia di tanah air mereka sendiri. Tetapi bagi Pele, ia sesuatu yang mahu dilupakan beliau kerana pada edisi ini, Brazil tersingkir dari peringkat kumpulan. Pele yang diragui tahap kecergasannya semasa bermain menentang Bulgaria disahkan cergas untuk membantu Selecao menghadapi ancaman The Navigators. Dan perlawanan itu dianggap penting terutama selepas Brazil tewas di tangan Turki pada perlawanan kedua.

Menyedari betapa pentingnya perlawanan ini, jurulatih Vicente Feola menukar barisan pertahanan dan penjaga gol serta mengambil risiko menurunkan Pele. Perlawanan yang berlangsung di gelanggang Everton, Goodison Park ini menyaksikan Pele sentiasa dikasari Joao Pinto sehingga menyebabkan beliau terhincut-hincut dalam perlawanan. Perlawanan berakhir dengan kemenangan 3-1 memihak kepada Portugal dan mereka berjaya mendapat tempat ketiga dalam edisi itu. Bagi Raja Bola Brazil itu pula, Piala Dunia 1966 seharusnya menjadi medan terakhirnya tetapi keputusan persaraannya dibatalkan dengan beliau mengetuai Selecao memenagi Piala Dunia 1970.

Piala Dunia 1986 merupakan edisi Piala Dunia yang penuh dengan kontroversi. Jika England menyumpah seranah dengan pengadil kerana membenarkan jaringan gol Tangan Tuhan yang dilakukan Maradona, jiran mereka Scotland pula berang dengan kerenah Uruguay. Pada perlawanan terakhir peringkat kumpulan, Uruguay hanya memerlukan seri untuk layak ke peringkat seterusnya. Dan mereka berjaya mencapai matlamat berkenaan walaupun dipaksa bermain hampir 90 minit selepas pemain Sky Blues, Joao Batista dihalau keluar pengadil kerana melakukan terjahan keras ke atas legenda Scotland, Gordon Strachan.

Uruguay yang terdesak mahukan keputusan seri melakukan apa saja taktik termasuk kekasaran dengan tujuan mengganggu ritma permainan. Dan ini menimbulkan kemarahan pengurus legenda Manchester United, Sir Alex Ferguson yang berkata, “Mereka tiada rasa hormat terhadap maruah orang lain.” Pemain-pemain The Tartan Army turut menuduh pemain Uruguay memijak kaki mereka semasa menarik mereka berdiri semula.

4. Portugal lawan Belanda, Piala Dunia 2006

Piala Dunia 2006 merupakan satu edisi yang mahu dilupakan legenda Perancis dan bakal pengurus Real Madrid, Zinedine Zidane kerana menanduk bek tengah Itali, Marco Materazzi semasa final kejohanan. Tetapi Zidane tidak keseorangan kerana perlawanan pusingan kedua membabitkan Oranje dengan The Navigators turut tidak terlepas dengan kontroversi. Perlawanan tersebut menyaksikan layangan kad kuning dan kad merah paling banyak dalam kejohanan.

Dalam perlawanan tersebut, pengadil Rusia, Valentin Ivanov tidak teragak-agak melayangkan empat kad merah dan 16 kad kuning. Pemain-pemain yang menerima kad merah ialah Costinha dan Deco (Portugal) dan Giovanni van Bronckhorst dan Khalid Boulahrouz. Constinha mencetuskan kekecohan dengan melakukan terjahan merbahaya ke atas pemain veteran Belanda, Philipp Cocu sekaligus mencetuskan keributan kad merah. Dan tidak seperti Zidane, legenda Portugal merangkap rakan sepasukannya di Real, Luis Figo bernasib baik tidak dilayangkan kad merah atas kesalahan menanduk pemain tengah Barcelona ketika itu, Mark van Bommel. Portugal layak ke peringkat suku akhir dengan kemenangan 1-0.

5. Belanda lawan Jerman Barat, Piala Dunia 1990

Jika Argentina menyumpah seranah dengan tahap kekasaran yang dipamerkan Cameroon, ini pula membabitkan pertembungan dua pemain legenda. Pada perlawanan berkenaan, keadaan sudah menjadi tegang antara mereka berdua bila Frank Rijkaard dilayangkan kad kuning kerana melakukan terjahan gunting ke atas Rudi Voller. Bila Rijkaard berjalan di sebelah Voller tatkala mahu mengambil sepakan percuma, beliau meludah ke arah Voller sekaligus menimbulkan kemarahan bakal pengarah sukan Bayer Leverkusen itu. Selepas mengadu kepada pengadil, aduannya tidak dilayan dengan beliau juga dilayangkan kad kuning.

Dari situ, semasa sepakan percuma diambil, Voller berlaga dengan penjaga gol Belanda, Hans van Breukalen di mana tangannya terkena bola dan dikatakan sengaja menjatuhkan diri untuk mendapatkan penalti. Rijkaard yang sudah hilang sabar memusing telinga penyerang Jerman itu dan memijak kaki Voller. Untuk mengelak ketegangan antara kedua-dua pemain ini berterusan, pengadil Juan Carlos Loustau melayangkan kad merah kepada kedua-dua pemain. Dan apabila mereka berdua menuju ke bilik persalinan, sekali lagi Rijkaard meludah ke arah Voller. Akibatnya, media Jerman melabel legenda AC Milan itu sebagai Llama kerana insiden meludah Voller. Bagaimanapun tidak lama selepas itu, pemain tengah Belanda itu kemudian memohon maaf dan permohonan maafnya diterima Voller.

6. Itali lawan Argentina, Piala Dunia 1982.

Ini antara resepi yang selalu ditiru pihak lawan sekiranya pasukan mempunyai pemain bertaraf bintang dan legenda. Tidak kiralah sama ada anda Lionel Messi, Cristiano Ronaldo, Zidane atau Maradona, manteranya tetap sama: ‘halang mereka dan anda halang mereka bermain’. Dalam kes Maradona, Itali tahu sekiranya mereka mahu menang, maka Maradona perlu dihalang. Dan tugas itu diserahkan kepada pemain pertahanan Juventus, Claudio Gentile. Gentile yang berkebolehan bermain sebagai bek tengah atau pemain pertahanan kanan/kiri, merupakan individu yang paling sesuai untuk tugas itu.

Pada perlawanan berkenaan, Gentile melakukan 23 kekasaran ke atas Maradona dan bernasib baik pengadil memutuskan untuk tidak menghalaunya keluar selepas dilayangkan kad kuning pada minit ke-42. Ironinya, orang bertanggungjawab menyebabkan La Albiceleste kalah ialah pemain pertahanan Americo Gallego yang dihalau keluar pengadil kerana menolak pemain dengan sengaja. Argentina kalah 2-1 dengan Itali meneruskan kemaraan dan menjulang kejuaraan Piala Dunia.

7. England lawan Argentina, Piala Dunia 1966

Jika Pele merasakan nasib malang menimpanya kerana ditimpa kecederaan, Pele bernasib baik kerana pemain-pemain England seperti mendiang Sir Geoff Hurst dan Martin Peters pasti bersetuju dengannya. Ini diakui sendiri pengurus England, Sir Alf Ramsey yang melabel pemain-pemain Argentina binatang kerana satu insiden membabitkan kapten mereka, Antonio Rattin enggan keluar padang selepas dilayangkan kad merah.

Pada perlawanan berkenaan, pemain-pemain Argentina dituduh melakukan taktik kotor seperti meludah dan memulas telinga pemain England. Rattin kemudiannya dihalau keluar pengadil kerana selalu meleteri pengadil. Ramsey turut mengarahkan pemain tidak bertukar jersi dengan pemain La Albiceleste selepas tamat perlawanan yang memihak 1-0. Dan dalam terowong pemain pula, wujud kekecohan antara pemain kedua-dua negara. Mereka bernasib baik kerana insiden berkenaan tidaklah sekecoh Pizzagate membabitkan pemain tengah Chelsea, Cesc Fabregas dan Ferguson selepas Manchester United menamatkan rekod tanpa kalah Arsenal pada musim 2004-2005.

8. Sepanyol lawan Belanda, Piala Dunia 2010

Empat tahun selepas apa yang berlaku di Jerman, jika ada pengadil menyangka apa yang berlaku bersifat sekali saja, mereka silap. Ianya kembali berulang membabitkan pelaku yang sama, Belanda tetapi mangsa berbeza, Sepanyol. Ini berlaku pada pentas final Piala Dunia 2010 di Afrika Selatan. Pada perlawanan tersebut, Belanda yang mengamalkan gaya permainan menarik sepanjang kejohanan mengambil keputusan meniru taktik Cameroon untuk cuba menjejaskan keupayaan pihak lawan. Anda perlu ingat, ketika itu kita amat obses dengan gaya permainan tiki-taka yang diperkenalkan bakal pengurus Manchester City, Josep Guardiola dan ia menjadi identiti permainan bukan saja di Barca tetapi juga untuk kegunaan pasukan kebangsaan.

Pengadil Howard Webb terpaksa bertindak tegas dengan melayangkan 14 kad termasuk satu kad merah ke atas bek tengah Oranje, Johnny Heitinga. Dalam 13 minit, lima kad kuning dilayangkan dan orang besi Hamburg SV ketika itu, Nigel de Jong bernasib baik tidak dihalau keluar kerana membuat sepakan karate terhadap pemain tengah Sepanyol, Xabi Alonso. Mendiang Johan Cruyff menuduh Belanda bermain permainan anti-bola sepak dan taktik mereka langsung tidak berhasil selepas La Roja menewaskan Oranje 1-0.

SUMBER

Bernstein, Joe. (2018). Daily Mail. The top 10 dirtiest matches in World Cup history: Nigel de Jong’s karate kick on Xabi Alonso, Pele booted out of Goodison Park, Battle of Santiago… and now England v Colombia. http://www.dailymail.co.uk/sport/football/article-5917219/World-Cup-big-battles-including-Jongs-kick-Alonso.html


Ilmu Bedil Alam Melayu Nusantara

Ramai yang skeptik bilamana ada sejarawan yang menyebut, satu masa dahulu Melaka adalah satu kesultanan di Nusantara yang telah mendepani aspek pertahanan yang maju dengan menggunakan senjata api. Sangkaan hasil dari doktrin sejarah yang salah ke atas masayaarakat kita di mana, Melaka jatuh ke tangan Portugis kerana sistem pertahanan yang mundur adalah salah dan tidak tepat sama sekali.

Rekod dari sejarawan Portugis ada menyebut bagaimana penawanan Kota Melaka adalah satu tugas sukar untuk pasukan ekpedisi kolonial Portugis yang diterajui Alfonso D`Albuqurque dimana Kota Melaka dilindungi oleh perajurit dan perwira yang mahir mengendalikan pelbagai jenis senjata api, khususnya lela rentaka, meriam dan istinggar. Selepas jatuhnya Kota Melaka ke tangan Portugis, pihak mereka telah menemukan sejumlah besar senjata api – lebih kurang 3000 sehingga 8000 pucuk senjata api dirampas menurut catatan De Burros dalam rekodnya yang diolah oleh John Crawfurd dalam buku yang bertajuk A Descriptive Dictionary of Indian Islands and Adjacent Countries.

Begitu juga catatan Godinho Eredia dalam naskah Asia Portugueza dan catatan Manuel de Faria Y. Souza bertajuk Portuguese History of Malacca yang menyebut Melaka mempunyai 3000 pucuk meriam ketika pihak Portugis memasuki kotanya, dan dianggarkan lebih 5000 pucuk telah dibawa lari ketika sultan mengarahkan pengunduran. Albuquerque turut menyebut dalam nukilan Manuel de Faria Y. Souza bahawasanya merima yang ditemukan adalah diperbuat dari tembaga dan besi, serta kualitinya adalah sangat baik berbanding meriam yang digunakan oleh Portugis pada ketika itu.

Ketika cubaan menawan muara Sungai Melaka,
pihak Portugis mengalami kemalangan jiwa yang tinggi akibat bedilan meriam dan
rentaka dari pihak Melaka, lantas mereka terpaksa mencari jalan halus untuk
menumbangkan pertahanan Kota Melaka yang sangat utuh dek dinding kota yang
mengelilingi kawasan pelabuhan dan meriam yang ditempatkan dibaluarti untuk
menghalang sebarang ancaman murka.

Malah, dalam ekspedisi menawan semula Kota Melaka oleh kuasa serantau Nusantara juga disebut akan penggunaan meriam untuk membedil dan mengepung kota Melaka. Terdapat lakaran Rekod Portugis mengenai pengepungan Melaka pada tahun 1568 oleh Kesultanan Acheh yang diterajui Sultan Alauddin memperlihatkan kehadiran bateri meriam bersama-sama 300 buah kapal dan 15 000 orang perajurit pelbagai bangsa.

Dalam rekod lakaran tersebut, dapat dilihat dua trajektori peluru meriam yang tersasar namun jelas, Acheh sepertimana kuasa serantau Nusantara lain sudah memiliki persenjataan bedil dan menggunakan ia sepenuhnya untuk melumpuhkan pertahanan Portugis Melaka. Malahan sebelum ekspedisi Acheh, pengepungan dilaksanakan oleh Sultan Mahmud dan kemudian oleh Sultan Alaudin Riayat Shah II yang mengambil alih takhta dan membuka Kesultanan Johor turut melibatkan penggunaan meriam.

Rekod dari Portugis ini jelas menunjukkan
bahawasanya, bangsa kita telah lebih awal mendepani dan menguasai ilmu
pembuatan senjata api, malah hub pembuatan senjata api seperti pemuras,
istinggar dan rentaka dikesan telah wujud lebih awal. Terengganu dan Pahang
disebut sebagai hub utama pembuatan senjata api bagi Tanah Melayu, manakala
Minangkabau di Sumatera menjadi pusat bagi pembuatan diwilayah sebelah barat
Selat Melaka. Penyebaran senjata api Nusantara ini turut dikesan di kepulauan
Jawa yang menjadi pusat pembuatan utama bagi rantau sebelah timur Nusantara.

Malah jika melihat rekod yang lebih terkini, seperti yang disebut oleh Pegawai British di Melaka, Thomas John Newbold dalam tulisannya, Political and Statistical Account of The British Settlements In The Straits Of Malacca: “Tidaklah menghairankan andai dapat melihat pendekar Melayu lengkap bertanjak dan berbusana Melayu bersama keris dan senjata api seperti istinggar.’ Ini jelas menunjukkan, orang Nusantara dan senjata api saling berkait rapat sepertimana juga keris.”

Ungkapan Edward Monckton pada 1722 juga
menyebut Sultan Melayu termasuk Sultan Kedah memiliki senjata api yang mampu menghalau
semua orang Eropah dari India sekiranya mereka tahu menggunakannya, namun
sayang sekali persenjataan yang hebat sedemikian akhirnya tumpas dengan
permainan politik licik dan halus serta pecah belah dalam kalangan pembesar
Melayu pada ketika itu.

Mungkin ramai yang akan menganggap bahawa
senjata api seperti pemuras, rentaka, lela dan mahalela, istinggar dan terakol
ini sebagai satu istilah yang baharu namun nama-nama ini telah pun disenaraikan
didalam buku teks sejarah sekolah menengah kita sejak dahulu lagi. Bagaimanapun
deskripsi khusus mengenai rupabentuk dan kegunaan setiap persenjataan ini tidak
disebuntukan dengan lebih lanjut maka ia hilang dari pandangan dan memori
pelajar sekolah kita sehinggakan ada yang menganggap ia sebagai satu cubaan menutup
sejarah bangsa kita.

Kita ambil contoh rentaka, yang merupakan
sejenis meriam ringan digunakan dengan meluas sebagai senjata pertahanan yang
fleksible, khususnya ditempatkan diatas geladak kapal. Sifatnya yang boleh
ditempatkan pada satu paksi dan berputar pada semua arah menjadikan ia senjata
pilihan para pelaut saudagar.

Lakaran mengenai penggunaan rentaka pada kapal atau prahu ini boleh kita lihat pada karya Rafael Monleón (1840-1900), dalam Historia De La Navigación, di mana salah satu lakarannya yang bertajuk “Parao Mercante” yang membawa maksud perahu saudagar atau perahu dagang jelas menunjukan kelengkapan senjata yang merupakan meriam rentaka.

Dalam lakaran tersebut, terdapat 3 pucuk rentaka ditempatkan di atas perahu tersebut – satu dibahagian lambung kanan, terletak dibelakang okok – bangau. Rentaka yang kedua ditempatkan dihadapan pintu kekota, selari dengan haluan kapal manakala rentaka yang ketiga ditempatkan pada kekota belakang tepat diatas papan edek.

Lakaran lain Rafael Monleón yang lain bertajuk “Panco Pirata Malayo”  atau Penjajap Lanun Melayu pula menunjukkan kapal penjajap yang digunakan dengan meluas di Alam Melayu dimana ia dilengkapi puluhan dayung serta layar dan sering digunakan untuk tujuan kombat.

Pada lakaran “Panco Pirata Malayo” ini kita dapat teliti akan adanya sepucuk meriam yang ditempatkan di bahagian lambung dan dilindungi dengan kekota berpapan tebal, untuk melindungi pengendali meriam dari serangan balas pihak lawan. Perahu ini dilengkapi satu layar tanjak besar dibahagian tengah dan mempunyai puluhan dayung dibahagian kiri dan kanan.

Begitu juga dengan lakaran “Parao Pirata Del Mar Del Borneo” atau terjemahannya Perahu Lanun Laut Borneo oleh Rafael yang mempunyai ciri yang hampir serupa dengan “Parao Pirata Malayo” dengan perbezaan perahu tersebut mempunyai tiga tiang layar, dan persenjataan yang dibawa terdiri dari satu meriam yang ditempatkan dibahagian lambung dan dilindungi kekota berpapan kayu tebal dan diapit oleh dua rentaka. Dalam lakaran Rafael, kedua-dua rentaka ini disebut sebagai “Lantacas” dan ia ditempatkan diatas papan tebal dibahagian kiri dan kanan, tinggi sedikit dari kedudukan meriam yang ditempatkan diatas geladak.

Dari susun atur senjata pada dua perahu ini
dapat disimpulkan bahawa kegunaannya menjurus kepada menyerang secara
berhadapan, berbeza dengan kebanyakan geliung Eropah yang dibina dengan
menempatkan meriam pada bahagian geladak kiri dan kanan.

Perahu Borneo ini berbentuk lebih larus
berbanding perahu Melayu, dengan bahagian kekota buritan dibina tertutup dan
bersambung terus sehingga ke layar tengah. Dengan adanya tiga tiang layar
tanjak, dua layar utama dibahagian lambung hadapan dan tengah serta satu layar
tanjak kecil dibahagian buritan, perahu ini tidak memerlukan pendayung yang
ramai dan membolehkan ia bergerak lebih pantas dengan bantuan angina.

Jelas, penggunaan meriam dan rentaka dalam
perkapalan bukan juga sesuatu yang baharu atau mulai meluas selepas kejatuhan
Melaka.

Tidak cukup dengan senarai persenjataan
yang pelbagai ini, kalangan sejarawan negara kita melalui jurnal yang bertajuk
“Manuskrip Ilmu Bedil sebagai sumber Etnosejarah Teknologi Senjata Api Melayu”
nukilan Wan Mohd Dasuki Wan Hasbullah dan Siti Radziah Mustafa dari Universiti Malaya
menekankan akan adanya manuskrip ilmu bedil merupakan sumber maklumat peribumi
yang penting untuk mengungkapkan tentang teknologi senjata api yang pernah
dipraktikkan oleh orang Melayu suatu ketika dahulu.

Manuskrip-manuskrip Melayu yang menghuraikan tentang kaedah penggunaan senjata api dan bedil adalah himpunan karya yang berbentuk pedoman, dimana manuskrip ini menyentuh tentang ilmu senjata api, khususnya kaedah penggunaan istinggar dan terakul. Manuskrip “Ilmu Bedil” dan manuskrip “Petua Menembak Meriam Istinggar” menurut jurnal artikel Universiti Malaya ini mengandungi huraian khusus mengenai istinggar, teknik pengendalian dari segi posisi penggunaan, kaedah mengisi peluru dan ubat bedil termasuk sukatan ubat bedil dan berat peluru selain ia turut memaparkan kaedah membidik menggunakan sistem pejera bagi meningkatkan keberkesanan penembakan, konsentrasi pembidikan, pengenalan berkenaan bahagian-bahagian pada istinggar dan terakul serta ilmu dan kaedah teori mengenai  alam ajsam, alam misal, alam arwah, alam insan dan kaitan dengan proses menembak, falsafah tentang postur badan (Rukun 12), pemupukan konsentrasi , konsep pengetahuan dan kuasa tembak serta pemupukan keyakinan menembak dengan menjaga hati.

Manuskrip tersebut turut mengketengahkan kaedah membuat peluru secara fizikal. Menariknya, terdapat juga kaedah spritiual yang harus diikuti bersama teknik menembak yang bersepadu dengan ritual melalui penggunaan azimat dan juga mantera. Suatu keistimewaan “Petua Menembak Meriam Istinggar” yang tiada pada teks-teks lain adalah keterangan berhubung sukatan bahan sendawa (kalium nitrat), belerang (sulfur) dan arang untuk membuat ubat bedil serta kaitannya dengan jarak tembakan. Manuskrip bedil Melayu ini turut mengandungi teks yang menekankan tentang konsep dan falsafah tembakan yang dihubungkan dengan elemen metafizik tasawuf dan kepercayaan warisan orang Melayu yang dizahirkan menerusi ritual.

Selain “Petua Menembak Meriam Istinggar”
dan “Ilmu Bedil”, manuskrip lain yang turut menyentuh hal penggunaan senjata
api yang dipetik oleh artikel Wan Mohd Dasuki Wan Hasbullah dan Siti Radziah
Mustafa antaranya adalah “Mentera Menembak” , “Petua Menembak”, “Azimat” dan
“Kitab Tib”. Manuskrip-manuskrip ini lebih detail dan tidak hanya menceritakan
secara permukaan mengenai penggunaan senjata Alam Melayu, seperti mana yang ada
dalam karya Tuhfat al-Nafis, Hikayat Siak, Hikayat, Pahang, Sayaair Perang
Mengkasar.

Jelas, manuskrip Melayu berkenaan ilmu
pembuatan dan penggunaan senjata api yang sekelumit ini sahaja telah membuka
ruang kajian yang lebih luas berkenaan sejarah penduduk Nusantara yang lebih
awal mengendalikan senjata api serta lengkap dengan rujukan khusus mengenai
pembuatan peluru, konsep teknikal penggunan senjata tersebut dan bahan yang
digunakan khusus untuk senjata api tersebut.

Kalangan sejarawan kita telah berusaha untuk mendapatkan kembali artifak senjata api bangsa Melayu yang kebanyakannya disimpan oleh pihak kolonial kita yang terdahulu. Antaranya Istinggar Melaka atau Malacca Matchlock yang dibeli oleh Pengarah Muzium Warisan Melayu, Universiti Putra Malaysia (UPM), Dr Muhammad Pauzi Abd Latif dari Portugal yang berharga puluhan ribu dollar, membuktikan ia adalah artifak yang sangat berharga.

Banyak lagi artifak serta manuskrip warisan bangsa yang masih lagi disimpan oleh kolonial asing dah usaha membawa pulang khazanah negara ini harus dipergiat lagi. Walaubagaimanapun, kesan sejarah penggunaan senjata api di alam Melayu masih boleh dilihat didalam negara. Contohnya, Muzium Negara mempamerkan beberapa laras rentaka dipintu hadapan galeri Nusantara, dan juga di dalam galeri tersebut terdapat sepucuk meriam naga yang digunakan oleh masyarakat Borneo, selain beberapa pucuk meriam-meriam lela milik Kesultanan Melayu di Malaysia.

Peninggalan senjata api di alam Melayu juga tersimpan di muzium negeri seluruh Semenanjung Malaysia, antaranya Kota Melawati dan Kota Tanjung Keramat yang terletak di Kuala Selangor dimana kota ini mulai dibina sewaktu pemerintahan Tun Mahmud, anakanda Sultan Mahmud yang merupakan sultan terakhir Melaka.

Kota Melawati yang mulai dibina dan diduduki sejak abad ke 16 itu diperkukuh dindingnya dengan batuan serta baluarti meriam, yang menghala ke muara sungai Selangor dan Selat Melaka. Kota Melawati, menurut catatan Belanda pada ketika ia diduduki oleh Sultan Ibrahim Shah, yang merupakan Sultan Selangor yang kedua. Kota itu memiliki 68 pucuk meriam, manakala kota kedua di Tanjong Keramat dibina untuk melindungi rusuk Kota Melawati dari serangan laut.

Dalam siri Perang Musuh Bisik juga terdapat rekod yang menyebut Kedah turut mempunyai sejumlah besar senjata api berupa meriam untuk mempertahankan kota dari serangan Siam, namun ia tidak dapat digunakan akibat perbuatan sabotaj.

Sementara itu di Borneo, penggunaan meriam oleh masyarakat tempatan juga amat meluas khususnya sebagai persenjataan melindungi perahu dan kota. Rentap dalam usahanya melawan penguasaan Rajah Putih Brooke turut menyimpan sepucuk meriam bernama Bujang Timpang Berang sebagai senjata pertahanan Bukit Sadok.

Bujang Timpang Berang yang digandingkan dengan dinding kubu yang diperbuat dari kayu tebelian yang tebal dan tidak lut dek peluru senapang dan istinggar orang putih menyukarkan ekspedisi Brooke untuk menawan Bukit Sadok dan menundukkan ancaman Rentap keatas penguasaan Brooke di Sarawak, jelas penggunaan senjata api oleh masyarakat tempatan Nusantara sewaktu era Kolonial juga tidak kurang hebatnya.

Jelas, terdapat lebih banyak contoh dan
bukti pengunaan senjata api dan bedil di Nusantara khususnya sebelum kedatangan
pihak kolonial Eropah di rantau sebelah sini, dan ini menafikan dakwaan
sejarawan pro-orientalis dan momokan sesetengah pihak bahawa orang kita
langsung tidak tahu dan kenal senjata api walhal ilmu itu sebati menjadi
sebahagian budaya bangsa.

Jika orang dulu bisa menghasilkan senjata
api yang terbaik, kenapa sekarang tidak?


Apa Itu Black Economy?

Sebarang bentuk aktiviti ekonomi yang berada di luar kawalan pihak berautoriti, khususnya dalam aspek perundangan, regulatori dan pengenaan cukai; ianya akan ditakrifkan sebagai Ekonomi Gelap atau ‘Black Economy’. Selain itu, ianya turut digelar sebagai ‘Shadow Economy’ ataupun ‘Informal Economy’.

Secara asasnya, sebahagian besar transaksi ekonomi gelap melibatkan aktiviti-aktiviti perniagaan, perkhidmatan serta perdagangan yang haram. Antaranya; penjualan d.ada.h, senjata, per.dagan.gan manusia, aktiviti pe.lacur.an, termasuk penjualan rokok seludup dan barangan tiruan (counterfeiting).

Pada tahun 2020, mantan Menteri Kewangan; Lim Guan Eng telah mendedahkan angka keseluruhan aktiviti ‘Black Economy’ di seluruh Malaysia yang mewakili 21 peratus daripada jumlah keseluruhan Keluaran Dalam Negara Kasar (KDNK) tahun 2019, iaitu kira-kira RM300 Bilion.

Jumlah ini adalah amat besar. Hal ini memberikan petanda bahawasanya; kewujudan aktiviti ekonomi seumpama ini bukan hanya mampu merencatkan prestasi ekonomi negara, bahkan ianya dapat mendedahkan rakyat negara ini kepada gejala-gejala yang tidak bermoral, seperti gejala lari daripada cukai (dibaca; menipu).

Menurut kajian terbitan International Monetary Fund (IMF), Malaysia merekodkan penurunan peratusan ‘Black Economy’ yang agak signifikan. Malaysia mencatatkan penurunan lebih daripada 5%, iaitu daripada 37.5% pada tahun 1991 kepada 31.1% memasuki tahun 2000.

Peratusan itu terus menunjukkan tren penurunan, iaitu pada kadar 30.2% bagi tahun kewangan 2010 dan menurun kepada 26.1% pada tahun 2015, seterusnya 21% pada tahun 2019. Walau bagaimanapun, secara purata, saiz aktiviti ekonomi gelap di Malaysia sepanjang tahun 1991 hingga 2015 adalah sebanyak 31.5%.
Peratusan ini adalah jauh mengatasi purata ekonomi gelap negara-negara lain dalam tempoh yang sama (1991-2015), khasnya Singapura (11.9%), Australia (12.1%), China (14.7%), Hong Kong (14.7%), Vietnam (18.7%), India (23.9%), Indonesia (24.1%), dan Korea Selatan (25.7%).

Dari segi nisbah kutipan cukai kepada KDNK pula atau lebih dikenali sebagai ‘tax-to-GDP ratio’, menurut data keluaran Bank Dunia; Malaysia merekodkan peratusan nisbah antara yang terendah di dunia, iaitu sebanyak 11.953% daripada jumlah keseluruhan KDNK tahun 2019; RM1.41 Trilion.

Jika dibandingkan kedudukan kita dengan negara-negara komuniti ASEAN yang lain, Malaysia berada di hadapan Myanmar (5.8%) dan Indonesia (9.8%). Dalam pada itu, kadar ‘tax-to-GDP’ Singapura (13.3%), Filipina (14.5%), Thailand (14.7%), dan Kemboja (19.7%) mendahului kita.

Peratusan ‘tax-to-GDP ratio’ adalah amat penting memandangkan peratusan ini boleh dijadikan sebagai salah satu kayu ukur yang menentukan tahap efisiensi pengurusan ekonomi sesebuah kerajaan berdaulat. Hipotesis mudahnya; semakin efisien sesebuah kerajaan, semakin rendah kadar ‘tax evasion’ yang direkod.

Badan pemikir (think tank) terkemuka dunia seperti Global Financial Integrity (GFI) menerusi laporannya yang berjudul; ‘Transnational Crime and the Developing World’ terbitan tahun 2020, telah menggariskan beberapa sektor terbesar yang menyumbang kepada aktiviti ekonomi gelap di seluruh dunia.

Antaranya; perdagangan barangan tiruan ($1.13 Trilion), d.ad.h ($652 Bilion), pembalakan haram ($157 Bilion), perlombongan haram ($48 Bilion), perikanan haram ($36.4 Bilion), perdagangan haiwan liar ($23 Bilion), pencurian minyak mentah ($11.9 Bilion), penyeludupan senjata ringan ($3.5 Bilion), dan penyeludupan organ manusia ($1.7 Bilion).

Justeru, adalah amat penting untuk setiap negara anggota dunia memastikan aktiviti ekonomi gelap dapat dibanteras sepenuhnya. Hal ini dikatakan demikian kerana, setiap komponen ekonomi gelap itu mampu mengakibatkan keruntuhan moralilti peradaban manusia.


Mesej Dalam Filem Kingsman

Baru-baru ini, filem Kingsman: The Golden Circle ditayangkan di pawagam. Filem Kingsman: The Golden Cirlce merupakan sekuel kepada filem Kingsman: The Secret Service.  Jika diperhatikan di media-media sosial seperti laman MukaBuku, kita akan dapati ramai yang memberi komen positif terhadap filem tersebut. Mana tidaknya filem ini penuh dengan aksi, gaya, dan humor yang memberikan keseronokan buat penonton.

Filem ini sememangnya menggambarkan apa yang berlaku di dunia nyata pada ketika ini. Artikel ini bukanlah ditulis untuk mengulas tentang filem yang telah untung 100.4 juta USD sejak mula ditayangkan seminggu lebih tetapi untuk menggali mesej-mesej tersembunyi yang ada dalam filem ini. Apakah mesej tersembunyi itu?

Adakah anda perasan nama-nama ejen Statesman? Izinkan penulis mengimbas memori anda. Dalam filem ini, Statesman merupakan organisasi risikan rahsia yang berpusat di Amerika Syarikat sama seperti Kingsman tetapi Kingsman berpusat di London, United Kingdom. Nama-nama ejen Statesman yang terdapat dalam filem ini ialah Whiskey, Tequilla, dan sebagainya. Jika anda perasan, nama-nama ejen Statesman merupakan nama-nama arak. Berbeza dengan ejen Kingsman yang dinamakan sempena nama-nama satria Inggeris seperti Galahad, Merlin, Arthur dan sebagainya.

Mengapa agaknya mereka namakan ejen-ejen Statesman Amerika Syarikat bersempena nama arak?

Filem ini seolah-olah memberi gambaran bahawa Amerika Syarikat merupakan negara yang dipenuhi dengan pemabuk. Bukan cuba untuk menghina negara lain tetapi kajian membenarkan kenyataan bahawa Amerika Syarikat merupakan negara pemabuk. Kajian menunjukkan sebanyak 73% orang dewasa Amerika Syarikat minum minuman beralkohol dan 13% rakyatnya menghidap kecelaruan penggunaan alkohol (Alcohol Use Disorder) (Walton, 2017). Maka tidak hairanlah mengapa nama-nama ejen Statesman Amerika Syarikat ini dinamakan sempena nama minuman yang memabukkan.

Watak presiden hanya ditunjukkan sebentar sahaja dalam filem ini iaitu semasa Poppy Adam mengugut Presiden Amerika Syarikat untuk memberikan kekebalan undang-undang kepadanya dan rakan-rakannya dan diakhir filem semasa penawar berjaya diedarkan. Dalam filem ini, watak Presiden Amerika Syarikat digambarkan sebagai seorang yang kejam, pandai mengambil kesempatan, dan penipu namun akhirnya ditangkap dan presiden Amerika Syarikat digantikan dengan watak Setiausaha Negara iaitu seorang wanita.

Adakah anda nampak persamaanya dengan dunia hari ini?

Sifat-sifat watak presiden Amerika Syarikat yang digambarkan dalam filem ini selari dengan media-media Amerika Syarikat untuk menggambarkan presiden mereka yang sekarang. Bukan sahaja untuk presiden sekarang tetapi hampir kesemua presiden Amerika Syarikat bersifat seperti itu. Buktinya kita lihat misi ketenteraan yang kononnya membawa keamanan tetapi tidak mendatangkan hasil dan hanya mengorbankan ramai yang tidak berdosa. Menurut kajian, seramai 460,000 orang terkorban antara tahun 2003 hingga tahun 2011 semasa Amerika Syarikat menyerang Iraq (Hagopian, et al., 2013). Bayangkan, hampir 500,000 orang terkorban, adakah angkah itu tidak cukup menggambarkan kekejaman? Atas nama keamanan dunia juga, Amerika Syarikat telah membunuh seramai 200,000 jiwa dalam satu masa menggunakan bom atom di Nagasaki dan Hiroshima! Maka tidak hairanlah filem ini menggambarkan jahatnya mereka yang duduk dikerusi presiden Amerika Syarikat.

Poppy Adam merupakan seorang kartel dadah yang sangat berjaya sehingga produk dadahnya digunakan oleh hampir semua manusia di dunia ini. Oleh sebab, Poppy Adam seorang wanita yang tamak maka  dia pun meracuni pengguna-pengguna produknya dengan harapan kerajaan akan mendapatkan penawar kepada racun tersebut daripadanya dan sebagai ganti kerajaan perlu memberikan imuniti undang-undang kepadanya. Namun, sifat tamaklah yang menjeratnya.

Bukan sifat Poppy Adam yang ingin disorotkan tetapi filem ini secara jelas menggambarkan bahawa penggunaan dadah sedang berleluasa tanpa mengira bangsa atau negara, jawatan atau keturunan, semua lapisan masyarakat menggunakannya. Dalam filem ini, kawan baik Eggsy, Princess Tilde, Setiausaha Negara Amerika Syarikat, John Elton, semuanya menyalahgunakan dadah. Sebenarnya itulah cerminan, dunia realiti hari ini.

Menurut statistik yang disediakan oleh Pertubuhan Bangsa-Bangsa Bersatu dalam Laporan Dadah Sedunia, seramai 247,000,000 orang menggunakan dadah tahun 2016, 1,600,000 pengguna dadah menghidap HIV AIDS,  6,000,000 pula menghidap hepatitis C (Bussink, et al., 2016). Satu sahaja perkataan yang sesuai menggambarkan global hari ini iaitu TENAT.

KESIMPULAN

Mesej-mesej yang diutarakan ini hanyalah pendapat peribadi penulis berdasarkan fakta-fakta daripada jurnal-jurnal dan laporan yang sahih. Bukan filem ini menjadi sorotannya tetapi gejala-gejala negatif yang berlaku didalam filem itu juga berlaku di negara kita. Sebagai contoh, budaya meminum arak ingin dihidupkan di negara kita dengan penganjuran Octoberfest, di Malaysia juga ramai ahli politik dan pemimpin yang bersikap populis tetapi tidak menguntungkan agama dan bangsa, bukan itu sahaja, penggunaan dadah juga semakin menjadi-jadi di negara kita. Penulis tinggalkan anda dengan satu soalan, apakah yang mampu kita lakukan untuk ubah masyarakat kita yang sedang tenat ini?

RUJUKAN:

Bussink, C., Carpentier, C., Davalos, L. M., Davis, P., Martinez, A. D., Eichinger, N., et al. (2016). World Drug Report. New York: United Nation.

Hagopian, A., Flaxman, A. D., Takaro, T. K., Esa Al Shatari, S. A., Rajaratnam, J., Becker, S., et al. (2013, October 15). Mortality in Iraq Associated with the 2003–2011 War and Occupation: Findings from a National Cluster Sample Survey by the University Collaborative Iraq Mortality Study. Retrieved September 27, 2017, from PLOS: http://journals.plos.org/plosmedicine/article?id=10.1371/journal.pmed.1001533

Walton, A. G. (2017, August 12). People in the U.S. Are Drinking More Alcohol Than Ever: Study. Retrieved September 27, 2017, from Forbes: http://www.forbes.com/sites/alicegwalton/2017/08/12/people-in-the-u-s-are-drinking-more-alcohol-than-ever-study


Sejarah Dan Falsafah-Falsafah Keris

Saya sering katakan yang bangsa Melayu merupakan satu bangsa yang amat berseni. Bahkan sebelum kedatangan Islam, bangsa ini sudah mempunyai falsafah kehidupan tersendiri. Budaya bangsa ini banyak dipengaruhi oleh local genius dan Hindu-Buddha. Ketika ulama-ulama sufi yang datang dari Yaman mengislamkan orang Melayu, mereka tidaklah menghapuskan adat dan budaya yang sudah berakar dalam jiwa bangsa Melayu sebaliknya memberikannya nafas baru yang bertunjangkan Islam. Hal ini kerana mereka sedar bahawa Islam bukan hadir untuk menghapuskan budaya dan identiti bangsa tetapi untuk memperbaikinya. Perkara inilah yang tidak dapat dilihat oleh golongan yang saya labelkan sebagai ‘kaum muda’ di alaf baru.

Dalam bab ini, saya akan kongsikan sejarah keris dan falsafahnya sebelum Islam dan selepas Islam. Semoga bab ini mampu memberikan pencerahan teragung kepada golongan yang alah pada adat dan budaya Melayu – baik golongan liberal yang jauh terbabas dari landasan agama Islam yang sebenar, mahupun golongan agama yang terlalu keras dalam berdakwah sehingga mahu mengharamkan segala-galanya tentang Melayu. Ambillah pengajaran daripada pendekatan yang digunakan ulama terdahulu sehingga mampu mengislamkan umat Melayu di Nusantara ini.

Asal usul keris

Keris ialah satu warisan bangsa yang harus dikenang sebagai lambang ketamadunan bangsa Melayu. Ia menjadi bukti ilmu sains dan teknologi orang Melayu sudah mendahului zaman. Tidak percaya? Tidak mengapa – saya akan celikkan mata kalian. Dipercayai bahawa terdapat 17 hingga 60 jenis besi yang digunakan sebagai bahan untuk membuat keris. Ini ialah senarai 17 jenis besi yang dikenal pasti menurut M. T. Arifin.

1.         Besi Pulasani/Karinduaji

2.         Besi Mangangkang Jaler

3.         Besi Mangangkang Estri

4.         Besi Walulin

5.         Besi Katub

6.         Besi Kamboja

7.         Besi Ambal

8.         Besi Winduadi

9.         Besi Tumpang

10.      Besi Werani

11.      Besi Welangi

12.      Besi Terate

13.      Besi Malelaruyun

14.      Besi Malelagendhaga

15.      Besi Kenur

16.      Besi Tumbuk

17.      Besi Balitung

Sememangnya asal usul keris masih lagi kabur kerana ia merupakan simbol local genius masyarakat Nusantara tetapi sejarawan ada membawakan hujah-hujah bagi mencadangkan beberapa teori berkenaan asal kewujudan keris. Berikut ialah teori yang diketengahkan oleh para sejarawan berbeza.

G. B. Gardner

G. B. Gardner mencadangkan yang keris pada asalnya adalah senjata yang diperbuat daripada tulang ikan pari ketika zaman prasejarah. Dipercayai bahawa tulang ikan pari itu akan dibalut dengan kain pada tangkainya lalu tangkai itu akan diggenggam dan dibawa ke mana-mana sebagai senjata.

Griffith Wilkens

Wilkens mencadangkan, budaya keris ini baru muncul pada abad ke-14 seiring dengan perkembangan dan peralihan daripada senjata seperti tombak. Dikatakan, senjata tikam yang lebih pendek dicipta supaya ia lebih fleksibel. Katanya lagi, oleh sebab pada zaman itu logam sukar ditemui, maka adalah lebih mudah untuk dicabut sahaja mata tombak dan dijadikan keris.

A. J. Barnet Kempers

Beliau mengatakan bahawa tradisi keris di Alam Melayu bermula di Dongson, Vietnam yang dipercayai bertarikh 2500SM berdasarkan tinggalan gendang di sana, yang merupakan sebuah tapak ketamadunan yang dipercayai milik rumpun Austronesia. Di sana ada dijumpai senjata-senjata yang dipercayai merupakan leluhur keris yang dapat dijejak sehingga ke awal 300SM.

Antara rekod terawal kemunculan keris dijejaki di Alam Melayu ialah pada abad ke-5 Masihi di Kepulauan Jawa seperti di Prasasti Batu di Desa Dakuwu, Grabag, Magelang, Jawa Tengah yang menggambarkan alat pembuatan besi.

Bahkan di Kepulauan Jawa iaitu di Candi Borobudur, sebuah relief ditemui yang menggambarkan kepada kita bahawa terdapatnya tentera-tentera yang membawa senjata tajam yang saling tak tumpah seperti keris. Untuk rekod, Candi Borobudur ini dibina seawal abad ke-8 dan siap pada awal abad ke-9.

Falsafah Hindu-Buddha dalam keris

Pada zaman pra-Islam, unsur Hindu-Buddha dapat dikesan pada keris; setiap keris hadir dalam dua bahagian iaitu bilah dan ganja yang masing-masing melambangkan lingga dan yoni. Menurut falsafah Hindu, penyatuan lingga dan yoni membawa maksud kesuburan, keabadian, dan kekuatan.

Di candi Prambanan pula, terdapat ukiran terutamanya di candi yang dibina untuk memuja Shiva – ada relief monyet yang menghunus sejenis belati mirip keris. Kalau pembaca biasa dengan falsafah Hindu, pembaca tentu tahu – selalunya yang dijelmakan dalam bentuk monyet ialah Dewa Hanuman.

Namun begitu, segala falsafah yang muncul ketika zaman Hindu-Buddha terus hilang selepas kedatangan Islam. Semua unsur agama lama digantikan dengan falsafah keislaman.

Falsafah keris kini

Sebenarnya falsafah keris yang wujud selepas kedatangan Islam adalah sangat mendalam. Saya akan ringkaskan untuk meringankan beban kalian agar mudah untuk menghayati bab yang saya kira agak berat ini.

1. Lok Keris

Lok 3: Untuk panglima, pahlawan, dan pendekar yang menjalankan tugas keduniaan dan kerohanian.

Lok 5: Melambangkan kepetahan pemiliknya dalam berbicara dan mempengaruhi pendengar.

Lok 7: Melambangkan kewibawaan dan karisma dalam pemerintahan.

Lok 9: Melambangkan kebijaksanaan dan kepimpinan (biasanya dipakai dan dimiliki oleh raja dan pemerintah).

Lok 11: Melambangkan pemiliknya yang bercita-cita tinggi mengejar kemajuan ekonomi dan sosial.

Lok 13: Melambangkan pemiliknya berani mati mempertahankan apa sahaja yang dimiliki daripada dirampas tanpa hak.

Selain daripada yang dinyatakan di atas, lok keris 5 melambangkan rukun Islam, lok keris 7 melambangkan pusingan tawaf, lok keris 13 melambangkan rukun solat, dan lok keris 17 pula melambangkan jumlah rakaat solat lima waktu sehari semalam.

2. Pembersihan

Keris juga selalunya dibersihkan, dicuci atau dimandikan pada bulan Muharam sebagai lambang penyucian. Justeru dalam bulan Muharam, orang Melayu biasanya akan menuntut ilmu dan ‘membuang’ ilmu.

3. Unsur alam

Empu atau pandai besi (gelaran untuk penempa keris) menempa keris berdasarkan falsafah penciptaan manusia yang dipercayai terdapat 4 unsur iaitu tanah, air, api dan angin. Dikatakan bahawa manusia diciptakan dari tanah, dilembutkan dengan air, dibakar dengan api lalu ditiupkan roh.

Penciptaan keris melibatkan bahan baku daripada besi, baja dan nikel diambil daripada tanah, kemudian ia diadunkan dengan api dan air sewaktu proses pembuatan.

Selepas siap, para pandai besi akan membacakan beberapa potong doa sebelum ‘menghembus’ pada keris. Tiupan doa itu umpama roh yang ditiupkan agar keris menjadi ampuh.

4. Pembuatan besi 9 desa

Para pandai besi dikatakan akan mengumpulkan besi dari 9 daerah sebagaj bahan baku. Kemudian, bahan baku dari 9 daerah ini pun ditempa berulang kali sebelum dijadikan bilah keris.

Selepas siap bilah besi itu, ia akan disiram pula dengan air dari 3 kuala sungai. Apabila siap disiram dengan air, bilah keris akan diletakkan setinggi mungkin di tempat yang tertinggi di daerah keris ditempa selama 44 hari. Menurut falsafah Melayu, perbuatan meninggikan keris adalah sebagai perlambangan bahawa keris mempunyai kehebatan yang tidak dapat ditandingi.

5. Pakaian

Ketika pembuatan keris, pandai besi akan mengenakan pakaian yang berbeza mengikut status keris yang sedang ditempa.

Pakaian berwarna kuning: untuk menempa keris diraja.

Pakaian berwarna hitam: untuk menempa keris buat panglima dan pendekar.

Pakaian biasa: untuk menempa keris buat orang biasa.

6. Perlambangan

Keris dikatakan melambangkan tuah dan maruah, kejantanan, harga diri, senjata, penjagaan diri, daulat, jati diri, tubuh, pembantu, dan pakaian.

7. Pergerakan keris

Pergerakan melibatkan keris turut mempunyai falsafah yang tersendiri. Misalnya

a) keris dikucup melambangkan penerimaan sebuah amanah dengan kesediaan dan pengucup menjunjung tinggi tugas yang digalas dengan penuh keinsafan dan kejujuran;

b) keris dijulang melambangkan penjulangan kuasa, kedaulatan, tanggungjawab dan sikap adil dalam menunaikan amanah;

c) keris dihunus melambangkan tekad untk mempertahankan bangsa Melayu dan agama Islam serta negara.

Justeru, jika anda menyaksikan ada yang berucap sambil melakukan pergerakan seperti dinyatakan, janganlah melenting sebab setiap pergerakan itu ada falsafahnya.

Terdapat juga keris-keris yang mengandungi kalimah-kalimah agama pada pangkal tulang atau hulu keris. Ayat-ayat al-Quran atau kalimah keagamaan pada keris juga sering dilihat pada bahagian sarungnya.

Kesimpulan

Jelaslah, menerusi keris, kita dapat meilhat ketinggian falsafah bangsa Melayu. Sebatang keris sahaja mampu menyampaikan 1001 maksud dan prinsip yang terselindung. Ketinggian falsafah melambangkan ketinggian tamadun.RUJUKAN:

1. Mahyudin Al-Mudra (2009). Melacak Asal-Usul Keris dan Peranannya Dalam Sejarah Nusantara. Sari 27-44.

2. Khamid Mohamad & Nik Hassan Suhaimi Nik Abdul Rahman (2013). Falsafah dan Isu Masa Kini. International Journal of the Malay World and Cilivization (Iman): 45 – 43.


Faktor-Faktor Pencetus Perang Salib

Siri perang ini dipanggil sebagai perang salib adalah kerana dalam peperangan ini, tentera Kristian memakai tanda salib di dada mereka dan membawa salib besar sebagai lambang perjuangan mereka. Ianya berlaku kira-kira sembilan abad yang lepas, di mana melibatkan perebutan antara umat Islam dan umat Kristian akan sebuah wilayah suci di Timur Tengah iaitu bumi Palestine.

Bagi penganut agama Ibrahim, tanah suci Palestine ini membawa erti tersendiri kepada mereka. Bagi penganut Yahudi, tanah suci Palestine selalu dikaitkan dengan pusat pemerintahan Nabi Sulaiman A.S manakala kaum Kristian pula, tanah itu ialah tanah kelahiran Nabi Isa A.S dan tempat Nabi Isa A.S disalib menurut kepercayaan mereka. Justeru, selama berabad tanah ini menjadi rebutan. Untuk rekod, perang salib berlaku antara 1096 Masihi sehinggalah mencapai 1291 Masihi. Namun, sebelum kita mengulas tentang 9 siri perang salib yang berlaku dalam sejarah, maka saya kira moleknya kalau kita membaca dahulu bagaimana perang salib yang pertama boleh tercetus.

Walaupun pada luarannya, perang ini terjadi aras faktor agama, tetapi hakikatnya ianya lebih daripada itu. Agama ialah alasan semata-mata padahal faktor seperti merealisasikan cita-cita politik dan ekonomi dijadikan sebagai sandaran untuk meneruskan perang salib. Mari bersama saya mendalami faktor-faktor yang membawa kepada Perang Salib:

1. Dendam Byzantine dan Umat Islam

Permusuhan umat Islam dan Byzantine telah bermula pada zaman Rasulullah lagi. Pertempuran Mutah yang melibatkan antara 3000 orang tentera yang dikirimkan oleh Rasulullah untuk menghakimi sebuah puak Arab yang mengkhianati umat Islam dengan berpihak kepada Byzantine. Sebagai balasan, Byzantine telah menghantar 10, 000 orang tentera untuk membantai ketumbukan tentera Rasullulah ini pada tahun 629 Masihi.

Meski pertempuran ini berakhir dengan pengunduran Khalid Al-Walid bersama baki tentera Islam, namun ianya ialah pencetus kepada bara antara dua empayar ini. Perseteruan antara mereka bersambung pada zaman Khalifah apabila hampir 1/3 bahagian empayar Byzantine jatuh ke tangan umat Islam. Lalu permusuhan ini diwarisi pula ke zaman Dinasti Umaiyyah dan Abbasiyah. Kemuncaknya ialah ketika Pertempuran Manizkert antara Empayar Seljuk dan juga Byzantine di mana dalam pertempuran ini, kira-kira 20 000 – 30 000 orang tentera Seljuk yang dipimpin oleh Alp Arslan. Dalam pertempuran ini, kita mendapati betapa tentera Byzantine yang terdiri daripada gabungan-gabungan bangsa-bangsa eropah yang berjumlah 40 000 – 80 000 orang yang dipimpin oleh Maharaja Romanos telah kalah di tangan umat Islam dan wilayah Anatolia yang hari ini negara moden Turki telah berjaya diturkikan.

Selepas itu, barulah Empayar Byzantine meminta bantuan dan pertolongan Pope Gregory VII di Rom untuk menyatukan seluruh orang Kristian bagi memerangi orang Islam. Namun konflik lain pula berlaku apabila berlaku konflik pertindihan mazhab antara Ortodoks dan Katolik lalu mengakibatkan perpecahan antara agama Kristian. Kedua-dua gereja ini saling mengkafirkan antara satu sama lain dan tidak mengiktiraf diri mereka. Namun, demi memerangi musuh mereka yang satu, akhirnya Pope Gregory VII telah menyahut seruan Byzantine. Namun, dia tidak sempat menjadikan impiannya kenyataan apabila telah mati. Lalu impiannya itu disambung oleh Pope Urban II.

2. Pope Urban II

Pada 26 November 1095 Masihi, di Clermont Perancis, merupakan seorang pope yang berkhidmat pada 12 March 1088 sehingga detik kematiannya pada sekitar tahun 1099. Perang Salib pertama dikatakan terjadi kerana peranan Pope Urban II dalam mencurahkan api ke dalam permusuhan antara umat Islam dan Kristian pada ketika itu. Pidatonya ketika itu dikatakan antara pidato yang paling berkesan dalam sejarah dan telah memulakan konflik yang selepas ini akan berterusan untuk beratus tahun lamanya.

Isi pidato Pope Urban II adalah seperti berikut:

“Perang ini bukan hanya untuk merebutkan satu kota Baitulmaqdis sahaja, malahan seluruh kawasan Asia, serta kekayaannya dan pelbagai perbendaharaanya yang tidak ternilai. Tempuhlah jalan menuju kuburan Jesus. Rebutlah semua tempat-tempat suci dan kekuasaan dari puak-puak perampas. Kami harus menjadikannya milikmu sendiri, kerana tanah suci ini sebagaimana yang disebutkan dalam Taurat, mengalirkan sungai susu dan madu!”

Pope Urban II telah mengisytiharkan bahawa pada 15 Ogos 1096 Masihi sebagai hari memulakan penggerakkan tentera Salib. Ketika inilah, surat pengampunan dosa dikeluarkan dan dijual kepada orang ramai untuk menampung perbelanjaan perang Salib. Sesiapa yang menyertai perang salib akan dihapuskan dosanya, manakala para hamba akan dimerdekakan.

3. Tuduhan Ke Atas Umat Islam

Paul The Hermit ialah tukang propaganda yang telah menyebabkan benih kebencian wujud antara umat Kristian dan umat Islam. Ketika bumi Palestine berjaya dirampas oleh Empayar Seljuk daripada Dinasti Fathimiyah di Mesir, maka pemerintah Palestine sendiri telah menetapkan beberapa buah peraturan kepada pengganut Kristian yang singgah ke Palestine terutama di Baitulmaqdis. Mereka tidak dibenarkan untuk membawa senjata kerana pemimpin empayar Seljuk takut akan membahayakan penghuni yang berbangsa Yahudi dan juga Islam. Orang Kristian pula memandang senjata yang dibawa oleh mereka sebagai mempertahankan dirinya. Dalam masa yang sama, Empayar Seljuk juga telah mengharamkan perarakan tentera yang berbentuk keagamaan di dalam Baitulmaqdis membuatkan orang Kristian merasakan hak mereka beragama telah dicabuli.

Masalah-masalah yang dialami oleh orang Kristian itu kemudian dibesar-besarkan oleh Paul The Hermit ketika dia kembali ke Eropah padahal ziarahnya ke Baitulmaqdis dan bumi Palestine langsung tidak mengalami kesukaran. Paul The Hermit telah mengapi-apikan umat Kristian di Eropah seolah-olah seperti orang Islam telah menindas mereka.

4. Keadaan Sosial Masyarakat Feudal Eropah

Ajaran Katolik ketika itu mempunyai tradisi memberikan surat pengampunan dosa yang dipanggil sebagai Indulgence Letters yang diberikan kepada mereka yang MEMENUHI SYARAT-SYARAT TERTENTU dan bukan boleh diberikan sewenang-wenangnya. Namun sayangnya surat-surat pengampunan dosa ini disebarkan sewenang-wenangnya ketika itu dan tidak memenuhi syarat-syarat yang digariskan oleh ajaran Katolik sendiri.

Ditambahan pula keadaan masyarakat ketika zaman feudal di Eropah adalah dalam keadaan yang susah. Ada yang tidak mampu membeli surat pengampunan dosa yang dijadikan pula sumber pendapatan oleh gereja-gereja katolik ketika itu di Eropah. Golongan miskin tidak berkesempatan seperti golongan kaya. Namun, ketika Pope Urban II memberikan ucapan berapi-apinya itu, apabila tawaran untuk mengampun dosa ditawarkan kepada sesiapa yang mahu menyertai Perang Salib, maka berduyun-duyunlah orang menyertainya demi mendapatkan keampunan atas segala dosa yang mereka lakukan.

Tambahan lagi ketika itu, kebanyakan masyarakat Eropah diselubungi oleh kemiskinan yang melampau. Sistem Feudal Eropah ketika itu menindas masyarakat dan masyarakat Eropah pula mendapati satu-satunya cara untuk lari daripada segala penindasan yang wujud ketika zaman kegelapan di Eropah adalah dengan menyertai Perang Salib itu memandangkan tanah yang dijanjikan untuk mereka yang dimiliki oleh umat Islam jauh lebih subur dan kekayaan yang lebih pasti daripada di Eropah yang telah dimiliki para bangasawan feudal. Sebagai contoh, hak mewarisi tanah dalam undang-undang Feudal jatuh kepada golongan anak sulung, manakala anak bukan sulung akan jatuh miskin. Maka mereka akan mencari jalan untuk ke timur bagi memastikan hak mereka turut terbela. Mereka mencari jalan ke timur untuk membina kekayaan bagi pihak mereka.

Dalam masa yang sama, golongan bangsawan pula menyiapkan diri mereka menghadapi Perang Salib ini dengan bertujuan untuk memastikan bahawa mereka dapat membina kerajaan di luar bumi Eropah. Tanah-tanah yang luas dan subur di bahagian Timur sememangnya membuatkan mereka jadi tamak. Lagipun ianya sebagai persiapan sekiranya mereka tidak lagi diterima di benua Eropah memandangkan sistem feudal yang lahir selepas zaman Rom itu tidak disenangi oleh pelbagai pihak.